title: Suunnittelumalli

text: EKT:tä voidaan käyttää ohjelman rakenteen mallina esim. käyttöliittymän toteutukseen eri alustoilla seuraavasti: Sovellusta käytetään eri käyttöliittymässä, jolloin käyttöliittymän rakentamistyökalun tulee tukea erilaisia käyttöliittymästandardeja. Käyttöliittymää luotaessa sovellus kutsuu abstraktin luokan (esim. UITehdas) funktiota (esim. luoIkkuna(), luoVierityspalkki(), luoPainonappi), joka edelleen kutsuu kyseisen ohjelmaympäristön konkreettista luokkaa, joka toteuttaa tarvittavat toiminnallisuudet.


title: Suunnittelumalli

text: EKT toteutetaan usein tehdasmenetelmällä, ja toteutuksessa voidaan käyttää myös prototyyppimallia. Abstraktin tehtaan alaluokka konkreettinen tehdas on tavallisesti ainokainen (luokasta luodaan vain yksi ilmentymä).


title: Suunnittelumalli

text:
Rakentajarajapinta (Builder) on olion luontimalli, jossa erotetaan toisistaan olion esitysmuoto ja sen luomisprosessi. Tämän vuoksi sama prosessi voi tuottaa erilaisia olioita. Abstrakti rakentaja on abstrakti rajapintaluokka, joka luo konkreettisen rakentajaluokan osat. Rakentajaluokka toteuttaa halutut toiminnallisuudet (tuotteet).
Rakentajaa voidaan käyttää ohjelman rakenteen mallina esim. muunnettaessa RTF-muotoista tekstiä muihin tekstiformaatteihin (esim. ASCII, muotoiltu teksti, jota ei voida muokata, muotoiltu teksti, jota voidaan muokata). RTFLukija (pääohjelma) kutsuu abstraktin rakentajan (TekstiKonvertoija), joka kutsuu edelleen konkreettisen rakentajan (ASCIIKonvertoija, TekstiKonvertoija, TekstiMuokkausKonvertoija) pääohjelman funktiokutsun sisältämän tiedon mukaan. Konkreettinen rakentaja määrittelee tuotteen kokoamisen prosessin ja kokoaa tuotteen sisäisen esitysmuodon.


title: Suunnittelumalli

text: Rakentajarajapinta muistuttaa epäkonkreettista tehdasta siinä, että molemmilla voidaan toteuttaa monimutkaisia toiminnallisuuksia. Mallit eroavat toisistaan siinä, että epäkonkreettinen tehdas palauttaa pyydetyn tuotteen välittömästi, kun taas rakentajarajapinta valmistaa tuotteen vaiheittain ja palauttaa sen prosessin viimeisenä vaiheena. Rakentajarajapintaa käytetään usein rekursiokoosteen kokoamiseen.


title: Suunnittelumalli

text: Tehdasfunktio (Factory Method, Virtual Constructor) on luokan luontimalli, jossa käytetään abstraktia funktiokutsua. Olion kutsumuoto on määritelty, ja luokan ilmentymän luominen on aliluokan tehtävä. Tehdasfunktiomallissa abstrakti luokka kapseloi konkreettisen luokan tarvitsemat tiedot ja välittää ne konkreettiselle tuotantoluokalle. Tehdasfunktiota voidaan käyttää ohjelman rakenteen mallina esim. sovelluksessa, joka tuo käyttäjän muokattavaksi useita dokumentteja.


title: Suunnittelumalli

text: Prototyyppirajapinta (Prototype) on olion luontimalli, jossa olion määrittely suoritetaan abstraktilla prototyyppiluokalla. Olio luodaan prototyyppiluokkaa kutsumalla ja luomalla siitä kopioita (kloonaus). Kopioiden ominaisuuksia voidaan muokata parametreilla, jolloin voidaan vähentää luokkien määrää.


title: Suunnittelumalli

text: Ainokainen (Singleton) on olion luontimalli, jossa luokasta luodaan täsmälleen yksi konkreettinen ilmentymä. Ilmentymään pääsy on globaali.


title: Suunnittelumalli

text: Rakennemalli on suunnittelumalli, joka kuvaa luokkia (ja olioita) ja niiden yhdistelyä suuremmiksi rakenteiksi. Rakennemalli kuvaa tavan, jolla luokkia ja olioita käytetään laajoissa rakenteissa. Rakennemalli esittää rajapinnat ja toteutuksen toisistaan erotettuina.


title: Suunnittelumalli

text: Sovitin (Adapter, Wrapper) on luokan tai olion rakennemalli, jossa kaksi toisiinsa sopimatonta rajapintaa liitetään toisiinsa käyttäen rajapintaluokkaa.


title: Suunnittelumalli

text: Silta (Bridge, Handle, Body) on ohjelmiston rakennemalli, jossa sovellukseen liitetty abstrakti rajapintaluokka kutsuu haluamansa toiminnallisuuden abstraktilta toiminnallisuuden rajapintaluokalta. Nämä kaksi rajapintaa muodostavat sillan, ja molempia rajapintoja voidaan vapaasti muunnella.


title: Suunnittelumalli

text: Koosteensa sisältävä kooste (rekursiokooste, Composite) on ohjelmiston rakennemalli, jossa yksi koosteolion rakentava abstrakti luokka käsittelee kyseistä koostetta samalla tavalla ja samanaikaisesti konkreettisten aliluokkien olioiden kanssa. Ohjelma käsittelee kaikkia itsensä sisältävän koosteen osia samalla tavalla.


title: Suunnittelumalli

text: Kuorruttaja (Decorator, Wrapper) on suunnittelumalli, jossa oliolle (ei koko luokalle) lisätään toiminnallisuutta (vastuita) ajon aikana (dynaamisesti) käyttämällä abstraktia rajapintaluokkaa, jonka alaluokat toteuttavat toiminnallisuuden. Kuorruttaminen on joustava vaihtoehto perinnälle.


title: Suunnittelumalli

text: Julkisivu (Facade) on ohjelmiston rakennemalli, jossa julkisivu-luokka tarjoaa yhden yhtenäisen rajapinnan alijärjestelmäluokkien rajapintojen joukolle ja niiden keskeisille palveluille. Julkisivu vähentää alijärjestelmien riippuvuuksia ja niiden välistä kommunikaatiota ja helpottaa alijärjestelmän käyttöä.


title: Suunnittelumalli

text: Hiutale (Flyweight) on ohjelmiston rakennemalli, jossa yhteiskäyttöistä oliota käytetään samanaikaisesti useissa eri yhteyksissä. Hiutale käyttäytyy jokaisessa käyttöyhteydessään itsenäisesti. Hiutaleessa olion sisäinen ja ulkoinen tila on erotettu toisistaan, sisäinen tila on tallentuneena hiutaleeseen, ja ulkoinen tila vaihtelee tilanteen mukaan ja riippuu asiayhteydestä.


title: Suunnittelumalli

text: Edustaja (Proxy, Surrogate) on ohjelmiston rakennemalli, jossa olioille luodaan korvike (tai paikan pitäjä) käyttäen abstraktia rajapintaluokkaa, jonka alaluokka konkreettinen Edustaja-luokka on. Edustaja-luokka kontrolloi olioon kohdistuvia pyyntöjä.


title: Suunnittelumalli

text: Käyttäytymismalli kuvaa ohjelman kulun vaihe vaiheelta (algoritmi), olioiden tehtävät (vastuut) ja olioiden suhteet toisiinsa ja niiden välisen yhteistyön (vuorovaikutus). Käyttäytymismalli kuvaa lisäksi ohjelmiston staattisen rakenteen (luokat). Käyttäytymismalli voi olla luokkiin perustuva (mm. operaatiorunko- ja tulkkimalli), olioihin perustuva (mm. tarkkailija-, vastuuketju- ja välittäjämalli) tai toiminnallisuuden kapselointi olioon (mm. iteraatio-, komento-, strategia-, tila- ja vierailijamalli). Käyttäytymismalli kuvaa olioiden välisen ohjelman suorituksen aikana tapahtuvan dynaamisen vuorovaikutuksen


title: Suunnittelumalli

text: Yleisfunktio (Template Method) perustuu toimintojen delegointiin luokille perintää käyttäen. Abstraktissa rajapintaluokassa määritellään tuotantoluokkien ne toiminnallisuudet, jotka ovat samat kaikissa alaluokissa. Tuotantoluokissa määritellään ne toiminnallisuudet, joiden käyttäytyminen voi vaihdella.


title: Suunnittelumalli

text: Tulkki (Interpreter) perustuu toimintojen delegointiin luokille perintää käyttäen. Laaditaan ohjelmointikieli, jolla voidaan määritellä haluttu toiminnallisuus. Ohjelmoidaan luokkia käyttäen tulkkausohjelma, joka kääntää kieliopin mukaiset käskyt toiminnallisuudeksi.


title: Suunnittelumalli

text: Tarkkailija (Observer) Perustuu toimintojen delegointiin olioille käyttäen koostamista. Olioiden välinen tiedonsiirto tapahtuu tarkkailijaa käyttäen, joka muuttaa olion tiedon niissä olioissa, jotka ovat siitä riippuvaisia (yksi-moneen-suhde). Klassinen esimerkki tarkkailijasta on MVC-malli (Model-View-Controller; Luokkamalli-Näkymä-Valvoja-malli).


title: Suunnittelumalli

text: Vastuuketju (Chain of Responsibility) perustuu toimintojen delegointiin olioille koostamista käyttäen. Olioiden välinen tiedonsiirto perustuu pyynnön mahdollisesti käsittelevien olioiden (kandidaattioliot) muodostamaan ketjuun, jossa pyyntö käsitellään siinä oliossa, joka voi toteuttaa pyynnön. Pyynnön vastaanottava (käsittelevä) olio ei ole sidottu pyynnön lähettäneeseen olioon.


title: Suunnittelumalli

text: Välittäjä (Mediator) perustuu toimintojen delegointiin olioille koostamista käyttäen. Eri olioiden välinen tiedonsiirto tapahtuu abstraktia kapseloitua välittäjäoliota käyttäen eli vuorovaikutuksessa olevat oliot eivät voi viitata toisiinsa, edistää olioiden löyhää sidontaa.


title: Suunnittelumalli

text: Iteraatio (Iterator) perustuu toiminnallisuuden kapselointiin olioon ja funktioiden kutsumiseen tarpeen mukaan. Esimerkiksi tietorakenteen läpikäymiseen peräkkäisjärjestyksessä käytettävä toiminnallisuus kapseloidaan olioon.


title: Suunnittelumalli

text: Komento (Command) perustuu kutsun kapselointiin abstraktiin olioon ja funktioiden kutsumiseen tarpeen mukaan tätä oliorajapintaa käyttäen.


title: Suunnittelumalli

text: Muisto (Memento) perustuu olion sisäisen tilan kapselointiin. Olion sisäinen tila kapseloidaan muisto-olioon, jonka tietoihin on pääsy vain tiedon lähdeoliolla.


title: Suunnittelumalli

text: Strategia (Strategy) perustuu olion ohjelma-algoritmien kapselointiin tuotanto-olioihin, joista muodostuu tuotanto-olioperhe. Abstrakti strategiaolio ohjaa pyynnön tuotanto-oliolle.


title: Suunnittelumalli

text: Tila (State) Perustuu olion tilan (ja tilaan liittyvän vaihtuvan toiminnallisuuden) kapselointiin abstraktin olion valitsemaan tuotanto-olioon. Kun a.oliota kutsutaan, se valitsee sen hetkisen tilansa mukaisen toiminnallisuuden toteuttavan konkreettisen olion.


title: Suunnittelumalli

text: Vierailija (Visitor) Perustuu kutsuvien luokkien yhtäpitävän toiminnallisuuden kapselointiin tuotantoluokkaan ja funktioiden kutsumiseen tarpeen mukaan abstraktia rajapintaluokkaa käyttäen. Kutsuvien luokkien toiminnallisuutta voidaan lisätä ilman niiden luokkarakenteen muuttamista tuotantoluokkia lisäämällä.


title: Suunnittelumalli

text: Suunnittelumalleilla ja kehyksillä on läheinen yhteys, koska molempien tarkoituksena on tavallisesti lisätä ohjelmiston joustavuutta ja siirrettävyyttä. Suunnittelumalleja voidaan käyttää myös kehysten dokumentointiin perusteltaessa sitä, miksi valittuun suunnitteluratkaisuun on päädytty.


title: Antisuunnittelumalli

text: Suunnittelumalleja voidaan myös esittää antisuunnittelumalleina, jolloin tavoitteena on tunnistaa annetun kuvauksen perusteella jokin ohjelmiston, projektin tai prosessin rakenteessa oleva perustavanlaatuinen ongelma johon antisuunnittelumalli esittää korjausehdotuksen tai tavan vähentää ongelman kriittisyyttä. Teoksen määritelmä antisuunnittelumallin käsitteelle on laajempi kuin Erich Gamman suunnittelumallien käsite, koska se sisältää itse ohjelman arkkitehtuurista riippumattomia ongelmakokonaisuuksia, kuten ongelmat ohjelmistotuotantoprosessissa ja projektin johdossa.


title: Antisuunnittelumalli

text: Antisuunnittelumallit ovat joskus hyödyllisempiä kuin varsinaiset suunnittelumallit, koska niiden perusteella kehittäjät voivat löytää sovelluksestaan toteutustapoja joita he eivät ole aikaisemmin ymmärtäneet ongelmallisiksi. Antisuunnittelumallit antavat hyödyllisiä vinkkejä, kun olemassa olevaa ohjelmistoa tulee parantaa tai kehittää edelleen.


title: Intercity-Express

text: Intercity-Express tai ICE on suurnopeusjuna, jota operoi Deutsche Bahnin tytäryhtiö DB Fernverkehr Saksassa ja ympäröivissä valtioissa (Sveitsissä ja Itävallassa kirjoitusasussa InterCityExpress). Ulkomaanliikennettä ajetaan Sveitsin Zürichiin, Itävallan Wieniin, Ranskan Pariisiin ja hitaammilla nopeuksilla myös Alankomaiden Amsterdamiin ja Belgian Brysseliin ja Liègeen.


title: Intercity-Express

text: Saksalaiset ovat onnistuneet myymään ICE-junia myös ulkomaille. Espanjan rautatieyhtiö Renfe käyttää tämäntyyppisiä junia ja Venäjän valtio osti 60 kappaletta junia tarjoamaan suurnopeuksista matkustajaliikennettä Pietarin ja Moskovan välille. Uusi Venäjän rautateiden hallitus tutkii tilausta ja alustavasti suunnittelee tilaavansa vain kuusi junaa. Toiset 60 junaa tilattiin Kiinaan Peking–Tianjin-linjalle.


title: Intercity-Express

text: ICE-kalustoa valmistaa teollisuusyhteenliittymä, jota johtaa Siemens AG. ICE-junat tarvitsevat erikoisradat voidakseen ajaa suurilla nopeuksilla, mutta voivat ajaa normaaliradoilla normaalinopeuksilla.


title: Intercity-Express

text: ICE 3:n suunnittelun aikaan DB vaati uusia kallistuvakorisia junayksiköitä, jotta perinteisillä radoilla, joita ei voida uudistaa suurnopeusradoiksi, voitaisiin ajaa suurempia nopeuksia. Näihin kallistustekniikka ostettiin FIATilta Pendolino-junista. ICE-TD-nimisiin dieselyksiköihin Siemens kehitti itse kallistustekniikan, mutta niissä on ollut niin paljon teknisiä vikoja, että ne on vedetty pois käytöstä. On myös esitetty epäilyjä, että ne aiheuttaisivat niin paljon käyttökustannuksia, että edes täysi juna ei olisi voitollinen.


title: Intercity-Express

text: Verkossa on kolme pääkäytävää pohjoisesta etelään, jotka lähtevät Hampurista:


title: Intercity-Express

text: Kolme pääreittiä lännestä itään ovat:


title: Intercity-Express

text: Useat ICE-linjat ylittävät Saksan rajan naapurimaihin:Uusi linja, jolla kulkevat sekä ICE että TGV:t, tullaan avaamaan vuonna 2007 Frankfurtista Stuttgartin kautta Pariisiin.


title: Intercity-Express

text: ICEn alkuperä oli konsepti uudesta suurnopeuksisesta maanpäällisestä julkisesta liikenteestä Saksassa, joka kilpailisi Transrapid-yksiraidejärjestelmän kanssa. ICE menestyi ja se otettiin käyttöön koko maassa, mutta myös Transrapidin kehitys on jatkunut.


title: Intercity-Express

text: On väitetty, että ICE menestyi osaksi sen takia, että se pystyy kulkemaan perinteisillä raiteilla (vaikkakaan ei täydellä nopeudella, asemien lähellä jopa S-Bahn-lähijunat menevät niiden ohitse). Vanhojen raiteiden käyttö tarkoittaa myös sitä, että normaalijunien täytyy odottaa myöhässä olevia ICE-junia, joka johtaa myöhästymisten kumuloitumiseen.


title: Intercity-Express

text: ICE teki raidekulkuneuvojen nopeuden maailmanennätyksen 1. toukokuuta 1988, vaikkakin sen on sen jälkeen rikkonut ranskalainen TGV.


title: Posten

text: Posten on Ruotsin postiyhtiö. Ruotsin postin perusti vuonna 1636 Axel Oxenstierna, vaikka sen alkuperä onkin vielä vanhempi. Posten toimi valtionlaitoksena 1990-luvulle asti, kunnes siitä tehtiin valtion omistama osakeyhtiö. Ainakin kansan mielestä yksi postipalvelun suurimmista muutoksista oli postikonttoreiden asiakaspalvelusta luopuminen vuonna 2001. Nykyään Ruotsissa postipalveluja saa asiamiesposteista.


title: Posten

text: Postia pidetään Ruotsissa hyvin luotettavana, mutta viime vuosikymmenenä Postenissa on tapahtunut suuria leikkauksia ja muutoksia organisaatiossa. Postenia uhkaa myös lisääntyvä kilpailu Ruotsin sääntelemättömillä postimarkkinoilla. Vuonna 2003 Postenin osuus kirjemarkkinoista oli kuitenkin vielä yli 90 %.


title: Die Stem van Suid Afrika

text: Die Stem van Suid-Afrika (, ) oli vuodesta 1957 vuoteen 1994 Etelä-Afrikan kansallislaulu.


title: Die Stem van Suid Afrika

text: Afrikaansiksi kirjoitettu teksti on peräisin C. J. Langenhovenin toukokuussa 1918 kirjoittamasta runosta. Musiikin runoon sävelsi vuonna 1921 pastori M. L. de Villiers. Etelä-Afrikan yleisradio alkoi pian soittaa de Villiersin sävelmää kansallislaulun paikalla ohjelmistonsa lopussa virallisen kansallishymnin God Save the Kingin yhteydessä. Vuonna 1928 laulu esitettiin ensimmäistä kertaa virallisessa tilaisuudessa kansallishymninä. Vuodesta 1932 käytössä on myös laulun englanninkielinen käännös The Call of South Africa.


title: Die Stem van Suid Afrika

text: 2. toukokuuta 1957 Etelä-Afrikan hallitus julisti Die Stem van Suid-Afrikan virallisesti maan kansallislauluksi. Maan parlamentti vahvisti asian lailla vuonna 1959. Apartheid-hallinnon Etelä-Afrikassa laulu profiloitui ennen kaikkea valkoihoisen vähemmistön kansallislauluksi, eikä musta enemmistö tuntenut sitä omakseen.


title: Die Stem van Suid Afrika

text:
Apartheid-hallinnon päättymisen jälkeen Etelä-Afrikalla oli vuodesta 1994 käytössään kaksi virallista kansallishymniä, jotka soitettiin virallisissa yhteyksissä perä jälkeen. Ensiksi soitettiin mustien kansalaisoikeustaistelijoiden tunnuslauluksi muodostunut, myös Tansanian ja (tosin toisilla sanoilla) Sambian kansallislauluna käytetty Nkosi Sikelel' iAfrika ja heti sen perään Stem van Suid-Afrika. Vuonna 1996 näistä lauluista muodostettiin uusi, nelikielinen kansallishymni, Etelä-Afrikan kansallislaulu.
"Afrikaansinkielinen teksti"


title: Die Stem van Suid Afrika

text: Die Stem van Suid-Afrika


title: Die Stem van Suid Afrika

text: "Virallinen englanninkielinen versio"


title: Die Stem van Suid Afrika

text: The Call of South Africa


title: Nag Hammadin kirjasto

text: Nag Hammadin kirjastoksi kutsutaan Egyptistä al-Qasrin kylästä läheltä Nag Hammadia joulukuussa 1945 tehtyä tekstilöytöä. Löydön muodostivat 13 nahkaan käärittyä papyruskirjaa, jotka oli haudattu sinetöidyissä ruukuissa. Löydön tekivät paikalliset maanviljelijät.


title: Nag Hammadin kirjasto

text: Löydetyissä koodekseissa (papyruslehdistä koottu eräänlainen kirja) oli 52 kirjoitusta, joista suurin osa oli entuudestaan tuntemattomia. Kirjoitukset olivat enimmäkseen gnostilaisia. Joukossa oli myös muita varhaiskristillisiä kirjoituksia, joitakin kirjoituksia, jotka kuuluivat "Corpus Hermeticumiin", sekä osittainen käännös Platonin "Valtiosta".


title: Nag Hammadin kirjasto

text: Koodeksien on uskottu olleen peräisin läheisen Pyhän Pakhomioksen luostarin kirjastosta. Munkit olivat todennäköisesti haudanneet kirjat 300-luvulla, kun gnostilaisten kirjoitusten omistaminen oli julistettu harhaoppiseksi ja siitä oli määrätty kovat rangaistukset. Erityisesti Athanasios ajoi uutterasti tällaisten kirjoitusten perinpohjaista hävittämistä. Samoin Theodosius I oli antanut 390-luvulla määräykset kirjoitusten tuhoamiseksi. Munkit eivät kuitenkaan tuhonneet kirjoituksia, koska he mahdollisesti ajattelivat asenneilmapiirin lientyvän tulevaisuudessa, jolloin kirjoitukset voitaisiin jälleen kaivaa esiin.


title: Nag Hammadin kirjasto

text: Löydetyt kirjoitukset oli kirjoitettu koptin kielellä, mutta ne olivat kaikki todennäköisesti käännöksiä kreikan kielestä. Tunnetuin löydöistä oli Jeesuksen sanoja sisältävä "Tuomaan evankeliumi", josta Nag Hammadin kirjasto sisälsi ainoan tunnetun kokonaisen version. Egyptin Oksyrhynkhoksesta oli jo vuonna 1898 löydetty evankeliumin katkelmia, jotka uuden löydön jälkeen osattiin tunnistaa osiksi samaa evankeliumia. Samoin havaittiin, että kyseessä oli sama evankeliumi, jota oli siteerattu monissa varhaisissa kristillisistä lähteissä. Kirjoitusten alkuperäiset kateissa olevat kreikankieliset versiot on ajoitettu ensimmäiselle tai toiselle vuosisadalle, mutta kirjoitukset itse ovat peräisin 200- tai 300-luvuilta.


title: Nag Hammadin kirjasto

text: Löydön merkitys on siinä, että se tarjosi ensimmäisen kerran luettavaksi gnostilaisia alkuperäiskirjoituksia. Muut kirjoitukset oli varhaisina alkukristillisinä vuosisatoina tuhottu, ja niistä oli ollut jäljellä enää vain gnostilaisuutta vastustaneiden kirkkoisien kirjoituksissa olleita kuvauksia. Nag Hammadin löytö on lisännyt huomattavasti nykypäivän tietämystä gnostilaisuudesta.


title: Nag Hammadin kirjasto

text: Nag Hammadin koodekseja säilytetään Koptilaisessa museossa Kairossa.


title: Nag Hammadin kirjasto

text: Kirjaston löytämistä on kuvattu yhtä jännittäväksi tarinaksi kuin itse löytöä (Markschies 2003, 48). Joulukuussa 1945 kaksi egyptiläistä veljestä löysi joitakin papyruksia suuresta saviastiasta kaivaessaan lannoitetta kalkkikiviluolien ympäriltä lähellä nykyistä Habra Domia Ylä-Egyptissä. Löytö sai nimen Nag Hammadin mukaan, sillä se oli lähin suurempi asutuskeskus.


title: Nag Hammadin kirjasto

text: Veljekset eivät aluksi ilmoittaneet löydöistä, vaan aikoivat tehdä rahaa myymällä kirjoituksia yksittäin pienin väliajoin. Kerrotaan, että veljesten äiti myös poltti joitakin käsikirjoituksista huolestuneena, että niillä voisi olla "vaarallisia seuraamuksia" (Markschies 2003, 48). Seurauksena löytö havaittiin vasta vaiheittain, ja sen merkittävyys valkeni vasta jonkin ajan kuluttua alkuperäisestä löydöstä.


title: Nag Hammadin kirjasto

text: Vuonna 1946 veljekset joutuivat sukuriitaan ja jättivät käsikirjoitukset koptilaiselle papille, jonka lanko myi saman vuoden lokakuussa koodeksin Vanhan Kairon Koptilaiselle museolle. Tämä koodeksi on nykyisin kokoelman koodeksi numero III. Koptologi ja uskontohistorioitsija Jean Dorese ymmärsi löydön merkityksen ja julkaisi ensimmäisen viittauksen siihen vuonna 1948. Vuosien kuluessa suurin osa kirjoituksista päätyi papille Kairossa toimineelta kyproslaiselta antiikkikauppiaalta. Vuoden 1956 vallankumouksen jälkeen tekstit luovutettiin Koptilaiselle museolle ja ne julistettiin kansallisomaisuudeksi.


title: Nag Hammadin kirjasto

text: Sillä välin yksi koodekseista oli kuitenkin myyty Kairossa belgialaiselle antiikkikauppiaalle. Koodeksia yritettiin myydä sekä New Yorkissa että Pariisissa. Lopulta sen hankki zürichiläinen Jung-instituutti vuonna 1951 Gilles Quispelin välityksellä. Se oli tarkoitettu tunnetun psykologin Carl Jungin syntymäpäivälahjaksi. Tästä syystä tätä koodeksia kutsutaan yleensä Jungin koodeksiksi. Tämä koodeksi on nykyisin kokoelman koodeksi numero I.


title: Nag Hammadin kirjasto

text: Jungin kuolema vuonna 1961 sai aikaan riidan koodeksin omistuksesta. Seurauksena käsikirjoitukset annettiin Koptilaiselle museolle vasta vuonna 1975, kun ensimmäinen painos löydöstä oli jo julkaistu. Seurauksena papyrukset päätyivät lopulta yhteen paikkaan Kairoon. Museossa on alkuperäisestä löydöstä 11 kokonaista kirjaa ja katkelmia lopusta kahdesta, tehden yhteensä yli 1000 sivua (Markschies 2003, 49).


title: Nag Hammadin kirjasto

text: Ensimmäinen julkaisu Nag Hammadin löydöistä oli ensimmäisestä eli Jungin koodeksista. Se oli Kairossa vuonna 1956 julkaistu osittainen käännös. Egyptin vaikeasta poliittisesta tilanteesta johtuen seuraavia osia julkaistiin Kairosta ja Zürichistä hyvin hitaasti.


title: Nag Hammadin kirjasto

text: Tilanne muuttui vasta vuonna 1966 Italiassa pidetyn Messinan kongressin jälkeen. Kokouksen tarkoituksena oli antaa tutkijoille mahdollisuus päästä konsensukseen gnostilaisuuden määritelmästä. James M. Robinson kokosi joukon toimittajia ja kääntäjiä, joiden tehtävänä oli toimittaa kaksikielinen laitos Nag Hammadin koodekseista alkukielellä ja englanniksi, yhteistyössä Kalifornialaisen Institute for Antiquity and Christianity -instituutin kanssa. Robinson valittiin vuonna 1970 UNESCO:n ja Egyptin kulttuuriministeriön perustaman International Committee for the Nag Hammadi Codices -komitean sihteeriksi. Hän johti projektia tästä asemasta käsin. Faksimilelaitokset, "The Facsimile Edition of the Nag Hammadi Codices", julkaistiin kahdessatoista osassa vuosien 1972 ja 1977 välillä, ja lisäyksiä 1979 ja 1984. Tämä tarjosi koko löydön kaikkien halukkaiden tutkittavaksi.


title: Nag Hammadin kirjasto

text: Samaan aikaan joukko itäsaksalaisia tutkijoita — muun muassa Alexander Bohlig, Martin Krause ja Uuden testamentin tutkijat Gesine Schenke, Hans-Martin Schenke ja Hans-Gebhard Bethge — valmistelivat ensimmäistä saksankielistä käännöstä löydöistä. Kolme viimeksi mainittua valmistivat täydellisen käännöksen berliiniläisen Humboldtin yliopiston tuella. Se julkaistiin 2001.


title: Nag Hammadin kirjasto

text: James M. Robinsonin käännös julkaistiin yksiosaisena vuonna 1977 nimellä "The Nag Hammadi Library in English", yhteistyössä E. J. Brillin ja Harper & Row -kustantamon kanssa. Pokkariversiot julkaistiin vuosina 1981 ja 1984. Näin löydöt oli lopullisesti saatettu suuren lukevan yleisön saataville. Vuonna 1987 Bentlay Layton julkaisi laajennetun englanninkielisen laitoksen, "The Gnostic Scriptures: A New Translation with Annotations", jossa oli myös katkelmia kirkkoisiltä sekä muuta gnostilaista materiaalia.


title: Nag Hammadin kirjasto

text: Suomessa löytöä on tutkinut Helsingin yliopiston eksegetiikan laitoksen tutkijaryhmä. Teksteistä on suomennettu valikoima "Nag Hammadin kätketty viisaus" vuonna 2001 (toinen painos 2005). Käännöksessä on mukana myös Berliinin koodeksin tekstejä.


title: Dm10

text: Dm10 oli VR:n kokeellinen dieselmoottorivaunu (moottorijuna). Dm10-sarjan moottorijunia rakennettiin koemielessä vain yksi kappale, Dm10 nro 4301, joka sai lempinimen "Junttilan Salama".


title: Dm10

text: Kun moottorijunaliikenne lopetettiin vuonna 1988, suuri osa Dm7-sarjan moottorijunin hoidetusta henkilöjunaliikenteestä joko lakkautettiin tai vuorot muutettiin veturivetoisilla junilla liikennöitäviksi. Veturivetoinen liikenne vähäisillä matkustajamäärillä ei kuitenkaan ole kannattavaa, joten VR etsi uusia keinoja moottorijunaliikenteen palauttamiseksi.


title: Dm10

text: Tähän tarkoitukseen 1990-luvun alussa muutettiin tavallinen henkilövaunu koemielessä dieselmoottorivaunuksi. Muutostyö tehtiin 1994 VR:n Pieksämäen konepajalla, ja kohteena oli niin sanottu "sininen vaunu", Eit 23018. Vaunu varustettiin kahdella ohjaamolla sekä moottoreilla ja tarvittavilla apulaitteilla. Koeajoissa vaunun todettiin toimivan hyvin, ja siitä saadut kokemukset olivat hyödyksi päätettäessä uudesta dieselmoottorivaunutilauksesta.


title: Dm10

text: Dm10 4301 jäi kuitenkin pois liikenteestä eikä muita vastaavanlaisia moottorivaunuja rakennettu. Alitehoisten jarrujen vuoksi vaunun nopeus jouduttiin rajoittamaan 80 kilometriin tunnissa. Vaunu oli myös liian painava. Kuusakoski Oy romutti tämän ainutlaatuiseksi jääneen moottorivaunun lopullisesti Joensuun Raatekankaalla 26. toukokuuta 2006 alkaen. Yksityiset harrastajat jopa yrittivät ostaa moottorivaunua museoitavaksi, mutta VR kieltäytyi myymästä vaunua ”ympäristö- ja imagosyihin” vedoten.


title: Bob de Jong

text: Bob Johannes Carolus de Jong (s. 13. marraskuuta 1976 Leimuiden) on alankomaalainen pikaluistelija, joka on erikoistunut pitkille matkoille, pääasiassa 5 000 ja 10 000 metrille.


title: Bob de Jong

text: Matkakohtaisissa MM-kisoissa Bob de Jong on voittanut 10 000 metrillä kultaa viidesti (1999, 2003, 2005, 2011 ja 2012), hopeaa neljästi (1998, 2000, 2001 ja 2004) sekä pronssia neljästi (1997, 2008, 2009 ja 2013). 5 000 metriltä hänellä on kaksi kultaa (2001 ja 2011), neljä hopeaa (2000, 2003, 2005 ja 2012) ja yksi pronssi (1999). 1998 Naganon olympialaisissa hän luisteli 10 000 metrillä hopealle ja voitti 2006 Torinon olympialaisissa 10 000 metrillä olympiakultaa. Vancouverin 2010 ja Sotšin 2014 olympialaisissa de Jong saavutti pronssia 10 000 metrillä. Hän on voittanut maailmancupin yhdistetyn 5 000 ja 10 000 metrin cupin kausilla 2003–2004, 2010–2011 ja 2011–2012, ollut toinen 1999, 2000, 2002, 2003, 2005 ja 2013 sekä kolmas 1997, 1998, 2001, 2009, 2010 ja 2015.


title: Bob de Jong

text: Alankomaiden matkakohtaisista mestaruuskilpailuista de Jongilla on kahdeksan kultaa, yksitoista hopeaa ja kaksitoista pronssia ja yleisluistelijoiden mestaruuskisoista kaksi pronssia. Maaliskuussa 1996 hän luisteli 3 000 metrin maailmanennätyksen 3.53,06.


title: Perustuslaillinen oikeistopuolue

text: Perustuslaillinen oikeistopuolue (POP) () oli vuosina 1973–1992 toiminut suomalainen kaksikielinen oikeistopuolue.


title: Perustuslaillinen oikeistopuolue

text: Lakitieteen lisensiaatti varatuomari Georg C. Ehrnrooth johti perustuslaillisia vuosina 1974–1992, ja puolue henkilöityi pitkälti häneen. Ehrnrooth oli 1970-luvun tunnetuimpia Urho Kekkosen politiikan vastustajia yhdessä Suomen Maaseudun Puolueen Veikko Vennamon, Ruotsalaisen Kansanpuolueen Victor Procopén ja Kansallisen Kokoomuksen Tuure Junnilan kanssa.


title: Perustuslaillinen oikeistopuolue

text: Puolue perustettiin nimellä Suomen Perustuslaillinen Kansanpuolue (SPK) ("Finlands Konstitutionella Folkparti"). Nimi vaihdettiin vuonna 1976 Perustuslailliseksi Kansanpuolueeksi (PKP) ("Konstitutionella Folkpartiet") ja 1980 Perustuslailliseksi oikeistopuolueeksi. Puolueen jäseniä tai kannattajia kutsuttiin "perustuslaillisiksi". Nimitystä ei tule sekoittaa sortokausien venäläistämistoimia vastustaneisiin perustuslaillisiin.


title: Perustuslaillinen oikeistopuolue

text: POP osallistui viimeisen kerran eduskuntavaaleihin vuonna 1991. Puolue jäi paikoitta ja se poistettiin puoluerekisteristä. Toukokuussa 1992 POP päätti lopettaa toimintansa puolueena. Järjestö kuitenkin jatkoi ”poliittis-aatteellis-isänmaallisena” yhdistyksenä, ja nimeksi vaihdettiin Perustuslaillinen Oikeisto. Yhdistys osallistui lokakuun kunnallisvaaleihin.


title: Perustuslaillinen oikeistopuolue

text: Vuonna 1983 POP:llä oli noin 3 000 jäsentä. Jäsenkunta oli keskittynyt pääkaupunkiseudulle ja Pohjanmaalle. POP:n naisjärjestöä johtivat muun muassa Salme Katajavuori ja Marjatta Tuderus.


title: Perustuslaillinen oikeistopuolue

text: SPK:n kannattajakortteja alettiin kerätä keväällä 1973 ja järjestö merkittiin puoluerekisteriin lokakuussa 1973. Keskeisin henkilö hankkeen taustalla oli RKP:n kansanedustaja Georg C. Ehrnrooth, joka oli puolueensa oikeistosiiven () johtaja. Hän erosi RKP:stä vastalauseena presidentti Kekkosta myötäilleelle linjalle. Ehrnrooth oli yhdessä Victor Procopén kanssa kritisoinut puoluejohtaja Jan-Magnus Janssonia. Janssonin tarkoituksena oli pitää RKP hallituskelpoisena. Ehrnrooth näki RKP:n ja kokoomuksen tuen Kekkosen uudelleenvalinnalle 1973 merkiksi suomettuneisuudesta, eikä varsinkaan hyväksynyt sitä, että valinta suoritettiin poikkeuslailla. Ennen kaikkea Ehrnrooth piti asiaa perustuslaillisena periaatekysymyksenä, jossa valtiosääntö sivuutettiin ja kansalaiset sysättiin syrjään.


title: Perustuslaillinen oikeistopuolue

text: Neuvotteluihin SPK:n muodostamisesta osallistui 5–6 kokoomuksen kansanedustajaa. Mukaan hankkeeseen meni kuitenkin lopulta vain Salme Katajavuori. Katajavuori palasi kokoomukseen muutaman vuoden jälkeen.


title: Perustuslaillinen oikeistopuolue

text: Puolue piti ideologisina perusarvoinaan kotia, uskontoa ja isänmaata.


title: Perustuslaillinen oikeistopuolue

text: Puolue korosti toiminnassaan perustuslaillisuutta, isänmaallisuutta, ja antikommunismia sekä Kekkos-vastaisuutta. Myös kristillisyydellä oli tärkeä asema Ehrnroothin ja puolueen aatemaailmassa. Vahvassa konsensusilmapiirissä perustuslailliset olivat valtakunnan toisinajattelijapuolue. Äärivasemmisto leimasi Ehrnroothin "äärioikeistolaiseksi" ja "fasistiseksi". 1970- ja 1980-luvuilla puolue vaati äärivasemmiston vallan kaventamista, kansanvallan ja perustuslaillisuuden lisäämistä sekä ulkopolitiikan muuttamista isänmaallisempaan suuntaan. Puolue vaati myös sosiaalista hyvinvointia, parlamentarismia ja vapaampaa keskustelua Suomen ulkopolitiikasta. Kekkos-vastaisuus oli suurin syy leimaamiseen.


title: Perustuslaillinen oikeistopuolue

text: POP tuki 1980-luvulla afganistanilaisten taistelua Neuvostoliiton miehitystä vastaan. Afgaanikapinallisia osallistui POP:n vuoden 1986 puoluekokoukseen.


title: Perustuslaillinen oikeistopuolue

text: POP vaati Suomen liittymistä EY:hyn ensimmäisenä Suomen puolueista vuonna 1988.


title: Perustuslaillinen oikeistopuolue

text: Puolueella oli oma eduskuntaryhmänsä vuosina 1973–1979 ja 1983–1987. Ryhmään kuului enimmillään kaksi edustajaa vuosina 1973–1975, kun siihen liittyi Ehrnroothin lisäksi Salme Katajavuori kokoomuksesta, 1977–1979, kun kokoomuksen Kullervo Rainio siirtyi perustuslaillisiin, ja 1986–1987, kun Ulla Bogdanoff (tuolloin Lehtinen) loikkasi SMP:stä.Sosialidemokraatteja eduskunnassa vuosina 1948–1951 edustanut Toivo Pyörtänö johti POP:n Pohjois-Hämeen piirijärjestöä.


title: Perustuslaillinen oikeistopuolue

text: 1970-1980-luvuilla puolueen suurimpia juhlapäiviä oli 17. heinäkuuta vietettävä "Perustuslain päivä". 17. heinäkuuta 1919 vahvistettiin Suomen tasavaltainen hallitusmuoto. Myöhemmin päivää vietettiin virallisesti Kalevi Sorsan aloitteesta 1992 nimellä "Kansanvallan päivä". Päivä oli vuoden 1994 kalenterissakin, mutta sitä ei ole enää vietetty kuin satunnaisesti.


title: Perustuslaillinen oikeistopuolue

text: Kunnallisvaaleissa perustuslailliset asettivat ehdokkaita parhaimmillaan 52 kunnassa (1976). Paikkakunnat ja ehdokkaat vähenivät tasaisesti seuraavissa vaaleissa ja vuonna 1988 puolueella oli oma lista enää viidessä kunnassa. Puolue sai jokaisissa vaaleissa yli puolet äänistään Helsingistä, jonka kaupunginvaltuustoon nousi puheenjohtaja Ehrnroothin suosion myötä muitakin puolueen edustajia. Ehrnrooth valittiin valtuustoon vielä vaaleissa 1992 Perustuslaillisen Oikeiston yhteislistalta. Helsingin lisäksi perustuslaillisia valittiin Espoon (1976–1984), Kauhajoen (1976–1980), Kauniaisten (1976–1988), Kirkkonummen (1976–1980), Kristiinankaupungin (1976–1980), Närpiön (1976–1988), Pedersören kunnan (1976–1988) ja Sipoon (1976–1984) valtuustoihin.


title: Perustuslaillinen oikeistopuolue

text: Vuoden 1978 presidentinvaaleissa puolueen ehdokkaana oli sosialidemokraatti Ahti M. Salonen. Salonen erotettiin SDP:stä ehdokkuutensa vuoksi. Salonen suostui perustuslaillisten ehdokkaaksi, koska hän arvosteli presidentti Kekkosen politiikkaa ja SDP tuki Kekkosta. PKP sai vaaleissa 6 valitsijamiestä ja 82 478 ääntä (3,4 %).


title: Perustuslaillinen oikeistopuolue

text: Vuoden 1982 presidentinvaaleissa POP asettui tukemaan SDP:n Mauno Koivistoa, minkä Koivisto itse koki varsin kiusalliseksi. Koiviston suostumusta POP:n ehdokkaaksi ei kysytty. Sosialismin vastustamisella maineensa hankkineen puolueen asettuminen sosialidemokraattisen puolueen ehdokkaan taakse herätti myös yleistä ihmetystä. Puolueen tarkoituksena olikin torjua ns. mustana hevosena pidetty Ahti Karjalainen. POP:n sisällä ei oltu kuitenkaan yksimielisiä asettumisesta Koiviston taakse; esimerkiksi Ahti M. Salonen hyökkäsi "Hufvudstadsbladetille" vaalien edellä antamassaan haastattelussa rajusti Koivistoa vastaan luonnehtien tätä "marxilaiseksi sosialistiksi". POP sai näissä vaaleissa 9 532 ääntä (0,2 %), mutta ei yhtään valitsijamiestä.


title: Perustuslaillinen oikeistopuolue

text: Perustuslaillinen Kansanpuolueen kannatus ruotsinkielisten opiskelijoiden keskuudessa oli laajaa. Muun muassa Åbo Akademis Studentkårin vaaleissa perustuslaillisten kannatus oli 1970- ja 1980-luvun vaihteessa neljänneksen luokkaa. Valtakunnallisesti perustuslailliset opiskelijat saivat vuosina 1973–1981 0,5–3,3 prosenttia äänistä ja parhaimmillaan 26 edustajaa vuonna 1979.


title: Geir Karlstad

text: Geir Karlstad (s. 7. heinäkuuta 1963 Skedsmo, Norja) on norjalainen entinen pikaluistelija, joka aktiiviurallaan oli erikoistunut pitkille luistelumatkoille.


title: Geir Karlstad

text:
Vuonna 1982 Karlstad voitti juniorien maailmanmestaruuden.
Ensimmäiset aikuisten arvokisamitalinsa hän saavutti vuonna 1989, jolloin hän saavutti pronssia sekä yleisluistelijoiden MM-kisoista että EM-kisoista. 1992 Albertvillen olympialaisissa hän voitti olympiakultaa 5 000 metrillä ja saavutti lisäksi pronssia 10 000 metrillä.


title: Geir Karlstad

text: Maailmanennätystä Karlstad paransi uransa aikana 10 000 metrillä kolmesti ja 5 000 metrillä kahdesti.


title: Mungu ibariki Afrika

text:
Mungu ibariki Afrika on Tansanian kansallislaulu. Kyseessä on swahilinkielinen käännös Enoch Sontongan suositusta xhosankielisestä virrestä ”Nkosi Sikelel' iAfrika”. Tämä muodostaa nykyään osan Etelä-Afrikan kansallislaulua. Sama melodia on käytössä myös Sambian kansallislauluna, tosin eri sanoin. Myös Zimbabwe käytti ennen samaa kansallislaulua. Sontongan laulu on laajalti tunnettu mustassa Afrikassa, ja sitä kutsutaankin toisinaan ”Pan-afrikkalaiseksi hymniksi”. Suomalaiset tuntenevat laulun parhaiten virsikirjan virtenä 501, ”Kuule, Isä taivaan, pyyntö tää”.
"Swahilinkielinen laulu"


title: Mungu ibariki Afrika

text: "Suora käännös suomeksi" (ei laulettava)


title: Luonnonvakio

text: Luonnonvakio on suure, jonka numeerinen arvo on universaali, eli paikasta riippumaton, ja ajasta riippumaton. Luonnonvakiota voidaan verrata matemaattiseen vakioon, kuten piihin. Luonnonvakioita ovat muun muassa Planckin vakio "h", valon nopeus tyhjiössä "c", gravitaatiovakio "γ" ja tyhjiön permittiivisyys eli sähkövakio "ε". Näiden ilmoitetut lukuarvot saattavat muuttua historian saatossa, mutta se johtuu mittaustekniikoiden parantumisesta, ei vakion arvon muuttumisesta.


title: Luonnonvakio

text: Vuonna 1937 Paul Dirac esitti, että vakiot saattavat pienentyä suoraan verrannollisesti maailmankaikkeuden ikään. Sittemmin on tehty havaintoja ainakin valonnopeuden ja hienorakennevakion muuttumisesta.(lähde?) Laboratoriokokeissa muuttumista ei ole kuitenkaan havaittu. Protonin ja elektronin massojen suhde on pysynyt 0,00001 prosentin tarkkuudella samana ainakin viimeiset seitsemän miljardia vuotta.


title: Luonnonvakio

text: Dimensiollisten luonnovakioiden lukuarvo riippuu käytettävistä yksiköistä. Koska yksiköt ovat vain sopivasti määriteltyjä määriä suuretta, ei mikään teoria voi ennustaa dimensiollisten luonnonvakioiden arvoja. Esimerkiksi valonnopeus määritellään tavallisesti yksiköllä metriä per sekunti, jolloin saadaan arvoksi 299 792 458. Jos valonnopeus määriteltäisiin vaikkapa kilometreinä sekunnissa olisi sen arvo 299 792,458.


title: Luonnonvakio

text: Dimensiottomien luonnonvakioiden lukuarvot eivät riipu käytettävistä yksiköistä, koska yksiköt supistuvat pois. Ne ovat tavallisesti saman dimensioisten vakioiden osamääriä. Koska dimensiottomat vakiot ovat pelkkiä lukuja on mahdollista, että jokin tulevaisuuden teoria ennustaa niiden arvon. Kaikki luonnonlait voidaan ilmaista ilman dimensiollisia luonnonvakioita poistamalla yhtälöistä kaikki yksiköt (), jolloin jäljelle jää vain dimensiottomia vakioita. Tämän vuoksi dimensiottomia vakioita kutsutaan myös perustavanlaatuisiksi luonnonvakioiksi ().


title: Luonnonvakio

text:
Hienorakennevakio α yksi on tunnetuimmista dimensiottomista vakioista. Sen arvo on mitattu varsin tarkasti (7,297 352 5376 x 10)
, mutta sitä ei ole lukuisista yrityksistä huolimatta toistaiseksi pystytty johtamaan mistään teoriasta. Toinen tunnettu esimerkki on protonin ja elektronin massojen suhde eli "m"/"m", joka on lukuarvoltaan noin 1836,152 672 47.


title: Ole Rømer

text: Ole (Christensen) Rømer (25. syyskuuta 1644 Aarhus – 19. syyskuuta 1710 Kööpenhamina) oli tanskalainen tähtitieteilijä, joka mittasi ensimmäisenä valonnopeuden vuonna 1676. Vaikka hänen tuloksessaan olikin lähes 30 prosentin virhe, hänen tutkimuksensa on merkittävä, sillä se sisälsi ensimmäiset vakuuttavat todisteet siitä, että valonnopeus on äärellinen. Vielä 1600-luvulla oli oppineitakin, jotka uskoivat valonnopeuden olevan ääretön.


title: Elvis Presley (albumi)

text: Elvis Presley on Elvis Presleyn debyyttialbumi, jonka julkaisi RCA Victor 13. maaliskuuta 1956.


title: Elvis Presley (albumi)

text: Elviksen ensimmäisen RCA-singlejulkaisun "Heartbreak Hotel" noustua maaliskuun alussa 1956 singletilaston kärkeen, yhtiön levypomot olivat vakuuttuneita artistinsa potentiaalista levymyyjänä, ja julkaisivat kiireellä 13. maaliskuuta Presleyn ensialbumin, nimeltään "Elvis Presley". Pikaisella aikataululla koottu albumi sisälsi puoliksi vanhaa Elviksen Sun-yhtiölle levyttämää materiaalia, ja puoliksi alkuvuoden RCA-sessioiden julkaisemattomia raitoja. Jo maaliskuun lopussa levy oli ylittänyt 300 000 kappaleen myyntimäärän, ollen näin RCAn ensimmäinen miljoonan dollarin albumi (levyn vähittäismyyntihinta $3.98). Kiireellisen julkaisuaikataulun vuoksi Elvistä ei saatu studiokuvaan, ja kannessa käytettiin edellisenä vuonna Floridan-keikalla otettua mustavalkoista valokuvaa, joka poikkeaa tyylillisesti myöhempien albumikansien linjasta.


title: Elvis Presley (albumi)

text: The Clash -yhtyeen albumin "London Calling" kanteen on kopioitu Elvis Presley -albumin kannen typografia.


title: Nooan liitto

text: Nooan liitolla tarkoitetaan Jahven Nooan ja sitä kautta koko ihmiskunnan kanssa tekemää liittoa. Tooran kymmenen ensimmäistä lukua aloittavat ihmiskunnan historian ja ne määrittelevät inhimillisen etiikan perustan ennen yhdenkään järjestyneen uskonnon syntyä. On huomattava että ensimmäinen juutalainen oli toisella vuosituhannella eaa. elänyt Abraham ja Tooran juutalainen historia alkaa vasta hänen ajastaan. Ensimmäisen Mooseksen kirjan 6. luvussa Nooa saa Jumalalta käskyn pelastaa itsensä, perheensä ja kaksi joka eläinlajin edustajaa vedenpaisumukselta, jonka avulla Jumala tuhoaisi turmeltuneen maailman.


title: Nooan liitto

text: Tooran mukaan vedenpaisumuksen jälkeen Jumala ilmoitti Nooalle ettei enää tuhoaisi maanpäällistä elämää luonnonkatastrofin välityksellä ja tämän liiton merkkinä on taivaalle ilmestyvä sateenkaari:


title: Nooan liitto

text: Tästä Tooran kertomuksesta Talmud määrittelee periytyviksi seitsemän Nooan liiton lakia, jotka ovat koko ihmiskunnan moraalin sekä oikeuskäsityksen perustana ja ne sitovat ihmistä kaikkina aikoina ja kaikkialla:Mooseksen liitto syntyi noin 700 vuotta jälkeenpäin, jolloin perimätiedon mukaan koko Toora käskyineen annettiin Israelin kansalle. Juutalaisuuden mukaan nämä kaksi eri liittoa eivät ole eriarvoisessa asemassa keskenään, ts. juutalainen ei ole "pelastuksen" suhteen etuoikeutetummassa asemassa, vaan Mooseksen liiton käskyjen suurempi määrä (613) osoittaa aseman vastuullisuutta. Ei-juutalaisen ei siis tarvitse kääntyä juutalaiseksi tullakseen pelastetuksi, vaan seitsemän Nooan Liiton lain noudattaminen ovat riittävä ohje oikeamielisen tien kulkemiseen.


title: Oppenheimer

text: Oppenheimer voi tarkoittaa ainakin seuraavia henkilöitä:


title: Cannon Fodder

text: Cannon Fodder (suom. "Tykinruokaa") on brittiläisen Sensible Softwaren vuonna julkaisema videopeli, joka käsitteli sotaa hyvinkin humoristisesta näkökulmasta. Peli julkaistiin alun perin Commodore Amigalle ja pelin suosion lisääntyessä se julkaistiin myös useimmille aikansa pelikoneille.


title: Cannon Fodder

text: Pelaaja ohjastaa pelissä kommandoryhmää, joka koostuu useammasta sotilaasta ja jonka voi edelleen jakaa enintään kolmeen ryhmään. Tehtävien laatu vaihtelee muun muassa vihollisjoukkojen tuhoamisesta panttivankien pelastamiseen. Onnistuneen tehtävän jälkeen selviytyneet sotilaat ylennetään ja saavat pieniä parannuksia kykyihinsä.


title: Cannon Fodder

text: "Cannon Fodder" herätti ilmestyessään paljon keskustelua, tiedotusvälineissä paheksuttiin pelin väkivaltaisuutta ja sodan ihannoimista. Peli itsessään on kuitenkin satiiri sodasta ja siinä on useita viittauksia siihen, suurimpana kenties sen tunnusmusiikki (jossa johtavana teemana lauletaan ""War has never been so much fun - Sota ei ole ollut koskaan näin hauskaa""). DOS-version ohjekirjan lopussa todetaan kuitenkin lievennykseksi, että sota tuhoaa järjettömällä tavalla ihmishenkiä ja resursseja, ja toivoo ettei lukija joutuisi toteamaan sitä omin silmin.


title: Cannon Fodder

text: Pelille on julkaistu jatko-osa "Cannon Fodder 2" vuonna . Sitä pidetään paljon haastavampana kuin alkuperäistä, jopa turhauttavan vaikeana.


title: Nopeuslasku

text: Nopeuslasku on hiihtolaji, jossa rinnettä suksilla alas laskettaessa pyritään saavuttamaan mahdollisimman suuri nopeus. Nopeuslasku on nopein hiihtolaji ja vauhti nousee parhaimmillaan yli 200 kilometrin tuntinopeuden. Lajia katto-organisaatio on kansainvälinen hiihtoliitto FIS.


title: Nopeuslasku

text: Squaw Valleyn museon arkistoista löytyneiden tietojen mukaan ensimmäiset nopeuslaskukilpailut käytiin vuonna 1859 Kaliforniassa. Ensimmäisenä lajia harrastivat Kalifornian kullankaivajat ja kaivosmiehet. Tuolloin kilpailtiin 500–600 metrin mittaisilla radoilla tavallisesti mies miestä vastaan, parhaimmillaan jopa kuusi miestä yhtä aikaa rinteessä. Tuohon aikaan käytettiin pitkää puusauvaa ja 3,65 metrin mittaisia suksia. Suksien luistoa parannettiin voiteilla, joita valmistettiin muun muassa pihkasta, mahlasta ja tärpätistä. Vuonna 1884 saavutettiin epävirallinen maailmanennätys 79 kilometriä tunnissa ja kaksi vuotta myöhemmin jo 116 kilometriä tunnissa.


title: Nopeuslasku

text: Euroopassa ensimmäinen kilpailu järjestettiin vuonna 1930. Tuolloin itävaltalainen Guzzi Lanstshner saavutti 101,8 kilometrin tuntinopeuden. Tuolloin lajin painopiste oli siirtynyt Eurooppaan ja ainoa suorituspaikka sijaitsi Sveitsin St. Moritzissa. Toisen maailmansodan jälkeen rakennettiin Cerviniaan, Italiaan "Kilometro Lanciato" -rata, jossa Zeno Colo teki vuonna 1947 uuden ennätyksen 159,2 kilometriä tunnissa. 1960-luvulla laji alkoi jälleen saada osakseen kansainvälistä suosiota ja lajin synnyinmaassa Yhdysvalloissa ryhdyttiin jälleen harrastamaan lajia. Vuonna 1963 rakennettiin Portilloon, Chileen uusi rata, jossa Dick Dorwort laski uudeksi maailmanennätysnopeudeksi 171,4 kilometriä tunnissa. Vuonna 1968 Kalevi Häkkinen paransi Cerviniassa maailmanennätyksen muotoon 172,4 kilometriä tunnissa. Nykyään nopeudet yltävät pitkälti yli kahdensadan kilometrin tuntinopeuden.


title: Nopeuslasku

text: Nopeuslasku oli näytöslajina 1992 Albertvillen talviolympialaisissa.


title: Nopeuslasku

text: Nopeuslaskussa pyritään varustuksella mahdollisimman pieneen ilmanvastukseen. Virtaviivaisuuden saavuttamiseksi käytetään erityisvalmisteisia kypäriä ja monoja. Puvut ovat ihonmyötäisiä, lateksista valmistettuja, joissa polvien ja kyynärpäiden kohdalle on laitettu vahvisteet suojaamaan mahdollisilta palovammoilta ja muilta vammoilta kaatumisten yhteydessä.


title: Nopeuslasku

text: Aikuisilla erityisvalmisteiset sukset ovat 220–240 senttimetrin mittaiset, erityisen leveät. Hiihtomonot kiristetään tiukalle. Sauvat ovat vähintään metrin mittaiset ja käyristetyt, jotta saavutettaisiin mahdollisimman virtaviivainen muna-asento.


title: Nopeuslasku

text: Nopeuslaskua harjoitetaan erityisesti tarkoitusta varten suunnitelluilla, noin kilometrin mittaisilla rinteillä. Tarkoitusta varten rakennettuja suorituspaikkoja on maailmassa muutama kymmenen. Tavallisesti suorituspaikat sijaitsevat korkeassa ilmanalassa, koska pyrkimyksenä on mahdollisimman pieni ilmanvastus, jotta saavutetaan nopea aika.


title: Nopeuslasku

text:
Maailmanennätykset
Suomen ennätykset


title: Michael Milton

text: Michael John Milton (s. 21. maaliskuuta 1973 Canberra, Australia) on australialainen vammaisurheilija, lajeinaan alppihiihto ja nopeuslasku. Miltonilta puuttuu vasen jalka polvesta alaspäin hänen sairastamansa luusyövän takia.


title: Michael Milton

text: Milton kilpaili paralympialaisissa ensi kertaa jo 14-vuotiaana vuonna 1988. Vuonna 1992 Albertvillessä järjestetyissä paralympialaisissa hän voitti alppihiihdossa kultamitalin. 2002 Salt Lake Cityn paralympialaisissa hän voitti kaikki neljä alppihiihtokilpailua. Kaikkiaan hän on voittanut paralympialaisista yksitoista mitalia, joista kuusi kultaisia, kolme hopeisia ja loput kaksi pronssisia.


title: Michael Milton

text: Menestyttyään alppihiihdossa Milton ryhtyi etsimään elämässään uusia haasteita ja alkoi harrastaa nopeuslaskua. Huhtikuussa 2004 hän laski uudeksi yksijalkaisten maailmanennätykseksi 191,13 kilometriä tunnissa. Myöhemmin hän yritti rikkoa ensimmäisenä yksijalkaisena 200 kilometrin tuntinopeuden rajaa, mutta jäi vain hieman sen alle. 29. huhtikuuta 2005 hän laski nopeudeksi peräti 210,40 kilometriä tunnissa.


title: Sirola-opisto

text: Sirola-opisto oli vuosina 1946–1994 toiminut Yrjö Sirolan Säätiön ylläpitämä yhteiskunnallinen kansanopisto. Säätiön taustalla olivat Suomen kommunistinen puolue (SKP) sekä Suomen Kansan Demokraattinen Liitto (SKDL) ja sen jäsenjärjestöt. Säätiö ja sen ylläpitämä opisto sai nimensä opinto- ja koulutustoimintaan keskittyneen kommunistipoliitikko Yrjö Sirolan (1876–1936) mukaan. Opisto toimi suurimman osan ajastaan Hämeenlinnan Vanajanlinnassa.


title: Sirola-opisto

text: Sirola-opisto aloitti toimintansa Helsingin Lauttasaaressa vapaaehtoisten Myllykalliolle rakentamissa parakeissa, mutta jo toisena vuonna oli edessä muutto aivan toisenlaiseen ympäristöön, Vanajan kuntaan (liittyi osittain vuonna 1967 Hämeenlinnaan) Vanajanlinnan kartanoon. Kyseinen kartano oli siirtynyt sotien jälkeen Neuvostoliiton haltuun saksalaisomaisuutena. Vuonna 1956 Sirola-opistoa hallinnoinut Yrjö Sirolan Säätiö (YSS) osti Vanajanlinnan Neuvostoliitolta.


title: Sirola-opisto

text: Opistoa ylläpitäneen säätiön perustivat 1945 jatkosodan jälkeen vankiloista vapautuneet vasemmistolaiset, jotka SKP:n aloitteesta päättivät sijoittaa valtiolta saamansa korvaukset sivistystoimintaan. YSS:n varoilla tuettiin monin tavoin kansandemokraattisten järjestöjen valistustyötä, kuten kustannustoimintaa. YSS päätti perustaa Sirola-opisto-nimisen sisäoppilaitoksen 12. helmikuuta 1946. Opiston siirryttyä Vanajalle perustettiin Myllykalliolle opiskelija-asuntola (oppilaskoti). Sieltä sai tilansa myös Sirolan kurssikeskus, jossa pidettiin lyhyitä kursseja kansandemokraattisen liikkeen järjestötyöntekijöille, ja Sirolan kirjeopisto, joka perustettiin 1. syyskuuta 1948. Kun Myllykallion parakit 1951 purettiin, lopetettiin oppilaskoti ja kurssikeskus.


title: Sirola-opisto

text: 1990-luvun alussa säätiö katsoi, ettei Sirola-opiston kaltaiselle oppilaitokselle enää ollut mielekästä tehtävää, ja lopetti opiston toiminnan vuoden 1994 lopussa. Järjestöjen huonolla taloustilanteella oli myös vaikutuksensa. Säätiön taloudelliset voimavarat eivät riittäneet myöskään kulttuurihistoriallisesti arvokkaan Vanajalinnan kiinteistön ylläpitämiseen, joten se myytiin Hämeenlinnan kaupungille.


title: Sirola-opisto

text: Sirola-opiston suljettu luonne ja niukka tiedotuspolitiikka loivat sen ylle salaperäistä verhoa vallankumouksen valmistelupaikkana, mutta opiskelu Sirolassa oli varsin tavanomaista. Varsinkin opiston alkuvuosina se oli monille kommunistiliikkeen aktiiveille ainoita tapoja hankkia edes jonkinlaista jatkokoulutusta. Sirolan perusoppijakso oli talven kestävä yhdeksän kuukauden "pitkä" kurssi. Vuonna 1951 aloitettiin suosittu jatkokurssi (II vuosikurssi), jonka lisäksi oli muita lyhyempiä kursseja, kuten kesällä pidetyt nuorisolle tarkoitetut kurssit, joissa yhdistettiin työnteko ja opiskelu. Toiminnan laajentamisen mahdollisti kansanopistojen valtionavun nostaminen 1950 ja uudelleen 1970. Yhteiskuntateorian lisäksi Sirolan kurssivalikoimiin kuului kieliä (venäjä, ruotsi, myöhemmin englanti, saksa), luonnontieteitä (geologia ja biologia), historiaa ja matematiikkaa. Opistolla oli laaja ja omalla sarallaan hyvin varusteltu kirjasto. Opiston opetusohjelmassa oli opintolinja, jossa pelkän kansakoulun käyneillä oli mahdollisuus suorittaa tenttimällä keskikoulun oppimäärä myöhempiä ylempiä opintoja ajatellen (lähinnä Tampereen yliopiston opetusjaostot). Sirola-opiston päästötodistuksesta saattoi olla myös haittaa työmarkkinoilla monien työnantajien karsastaessa kommunistisia työntekijöitä. Toisinaan opiston käynti on voinut edesauttaa työpaikan saannissa työväenjärjestöissä ja vasemmistolaisissa kunnissa. Opistossa opiskeli kuitenkin myös yksittäisiä opiskelijoita, joilla oli porvarillisen maailmankatsomuksen ja jotka hyödynsivät saamiaan oppeja mutta eivät mainostaneet opinahjoaan.


title: Sirola-opisto

text: Opiskelun ideologisena pohjana oli marxilainen tieteellinen sosialismi, ja opetuksen ideologinen kehitys seurasi kommunistisen liikkeen kehitystä. Alkuvaiheessa suurin osa opiston opettajista oli saanut koulutuksensa Neuvostoliitossa. Opiston ensimmäinen ohjesääntö (19. kesäkuuta 1946) määritteli opiston tarkoitukseksi "tieteellisellä pohjalla syventää ja laajentaa työtätekevän kansanosamme valtiollista ja yhteiskunnallista tietoisuutta, kohottaa sen yleistä sivistystasoa ja kehittää sen omintakeista ajattelua yhteiskunnallisissa kysymyksissä".


title: Sirola-opisto

text: Sirolaan päässeet opiskelijat seulottiin tarkasti, ja keskeinen rooli valinnassa oli opistoa lähellä olleiden järjestöjen suosituksilla. Opiskelijoista oli naisia aluksi neljännes, mutta osuus kasvoi hitaasti, niin että 1970-luvulla heitä oli lähes puolet. Sirolalaisten keski-ikä oli ensimmäiset parikymmentä vuotta noin 25–30. Oppilasrakenne muuttui 1960-luvulla kuitenkin nuoremmaksi niin että keski-ikä laski 22–23 vuoteen. Opiskelijoiden toverikunnan kurssijulkaisu oli 1947–1990 ilmestynyt "Viesti".


title: Juha Taskinen

text: Juha ”Norppa” Taskinen (s. 6. maaliskuuta 1958 Sääminki) on Haukiniemen kylästä kotoisin oleva suomalainen dokumentaristi, luontokuvaaja ja -kirjailija.


title: Juha Taskinen

text: Työssään Taskinen on erityisesti keskittynyt saimaannorppaan ja Saimaan järviluontoon, muun muassa Pihlajaveteen sekä Koloveteen. Hän on tuottanut aiheesta lukuisia elokuvia ja kirjoja. Hän on kuvannut myös Laatokan luontoa ja laatokannorppaa sekä Vienan Karjalaa ja Vienanmerta.


title: Juha Taskinen

text: Töistään Taskinen on palkittu lukuisilla palkinnoilla. Vuonna 1985 hänen kuvansa "Saimaannorpat luodolla" valittiin vuoden luontokuvaksi ja vuonna 1991 "Unelma Saimaasta" valittiin vuoden luontokirjaksi. Vuonna 1993 elokuva "Hope of Saimaa" valittiin Euroopan vuoden luontoelokuvaksi. Suomen tietokirjailijat ry palkitsi hänet Tietokirjailijapalkinnolla vuonna 2011. Vuonna 2012 Taskiselle myönnettiin Ympäristöjärjestö WWF:n Pandapalkinto.


title: Diplodocus

text: Diplodocus (nimen merkitys: ”kaksoissauva”) on sukupuuttoon kuollut sauropodeihin kuuluva dinosaurussuku. Lajit elivät myöhäisellä jurakaudella noin 155–145 miljoonaa vuotta sitten. "Diplodocus" oli kasvinsyöjä ja käveli neljällä jalalla.


title: Diplodocus

text: Tieteellinen nimi, joka tarkoittaa ”kaksoissauvaa”, tulee "Diplodocuksen" hännän alapinnan luista. Ne olivat T-kirjaimen muotoisia, eivätkä V-kirjaimen, kuten useimmilla dinosauruksilla.


title: Diplodocus

text: "Diplodocus" oli suhteellisen hoikka ja kevyt, mutta erittäin pitkä: eläin painoi 10–15 tonnia, ja pituus saattoi olla 29 metriä, josta kaulan osuus oli 7 metriä. Sen kallo oli hevosmainen ja pieni verrattuna eläimen muuhun kokoon, noin 60 senttiä pitkä. Hampaat olivat tappimaiset, ja niitä oli vain suun etuosassa. "Diplodocuksen" hännänpään nikamat olivat surkastuneet, ja viimeinen kolmannes sen hyvin pitkästä hännästä oli erittäin ohut ja piiskamainen. "Diplodocuksen" selkä kallistui eteenpäin ja lonkat olivat olkapäitä korkeammalla, koska eturaajat olivat takaraajoja lyhyemmät. Yhdysvaltalainen paleontologi Steven Czerkas on päätellyt 1990-luvulla tehtyjen löytöjen pohjalta, että "Diplocoduksen" niskaa, selkää ja häntää pitkin on saattanut kulkea rivi luisia piikkejä.


title: Diplodocus

text: "Diplodocus hallorumia" luultiin aluksi todella suureksi, 39–52 metriä pitkäksi, koska sen selkänikamat sijoitettiin väärin. Myöhemmin pituudeksi arvioitiin 33 metriä. Tästä tuli sen aiemman suvun nimi "Seismosaurus": sen ajateltiin olevan maata järisyttävä.


title: Diplodocus

text: "Diplodocuksen" fossiileja on löydetty Yhdysvaltojen länsiosista, Kalliovuorilta. Ensimmäinen löytyi vuonna 1878, ja paleontologi Othniel Charles Marsh antoi lajille nimeksi "Diplodocus longus". Fossiilit ovat yleisiä lukuun ottamatta kalloja, jotka usein puuttuvat muuten täydellisistä luurangoista. Järjestyksessä toinen löydetty laji, "D. carnegii", on tunnettu yhdestätoista luurangon kopiostaan, jotka ovat esillä merkittävissä museoissa ympäri maailman. Ne on lahjoittanut yhdysvaltalainen liikemies Andrew Carnegie, joka vaikuttui luurangon koosta, kun se löydettiin 1900-luvun alussa. Carnegie oli hyvin kiinnostunut dinosauruksista, ja rahoitti 1800- ja 1900-lukujen vaihteessa aktiivisesti paleontologisia tutkimus- ja kaivaustöitä. Luurangot purettiin ja asetettiin oikeaan asentoon, kun 1980-luvulla ymmärrettiin, että sauropodit pitivät häntäänsä ilmassa.


title: Diplodocus

text: "Diplodocus hallorum" tunnetaan tähän mennessä yhdestä tukirangasta, jonka löysivät aivan sattumalta neljä retkeilijää Yhdysvaltain New Mexicosta vuonna 1979. Paleontologi David D. Gillette tunnisti sen uudeksi lajiksi vuonna 1991 ja antoi sille nimeksi "Seismosaurus halli". Nimeksi tuli myöhemmin "Diplodocus hallorum".


title: Diplodocus

text: "Diplodocus" käytti teräviä etuhampaitaan tarttuakseen kasveihin ja lehtiin ja repiäkseen niistä palasia. Se pystyi mahdollisesti kohottautumaan seisomaan takajalkojen ja varaan syödessään lehtiä. Hampaiden kulumien perusteella "Diplodocus" söi sekä puiden latvustosta että aluskasvillisuuden seasta. Osa tutkijoista uskoo, että eläin vain painoi puita alemmaksi syödäkseen ne lähellä maanpintaa, eikä voinut olla seisoma-asennossa pitkään. Toisin kuin aiemmin uskottiin, "Diplodocus" ja muut sauropodit pitivät häntäänsä koholla liikkuessaan, sillä maasta ei ole löydetty jälkiä hännän raahaamisesta. Tämän mahdollistivat "Diplodocuksen" pään takaosasta hännänpäähän asti kulkeneet suuret jänteet, jotka ylläpitivät pitkän hännän ja kaulan tasapainoa.


title: Luotettava Todistus

text: Luotettava Todistus on vuonna 1998 perustettu kristillinen metalliyhtye Ylistarosta.


title: Luotettava Todistus

text:
Yhtyeen esimuoto sai alkunsa maaliskuulla 1998 kun Sami Nortunen päätti perustaa niin sanotun gospel-yhtyeen Antti Kivekkään kanssa.
Johtoajatuksena yhtyeelle oli tehdä musiikkia joka omalta osaltaan laajentaisi suomigospelin silloista kovin yksipuolista tarjontaa.
Keväämmällä Mikko Korkiavuori otettiin yhtyeeseen rumpaliksi ja pian sen jälkeen Arvi Katila basistiksi.
Näin oli syntynyt humoristisesti nimetty kristillistä hard rockia esittävä yhtye "Jeesuspössööt".
Loppuvuodesta Antti Kivekäs lähti yhtyeestä mikä sai aikaan suuria muutoksia yhtyeen toiminnassa. Kokoonpano, nimi ja tyylisuunta muuttuivat.
Arvi Katila siirtyi kitaraan ja Mika Niemi otettiin basistiksi, musiikkityyli muuttui raskaammaksi ja nimeksi tuli Luotettava Todistus.


title: Luotettava Todistus

text:
Vuosina 1998-2001 yhtye konsertoi varsin paljon mutta toimi kuitenkin lähinnä harrastepohjalta.
Yhtye nauhoitti demonauhoja vuosittain mutta omaa tyylisuuntaa ei tahtonut löytyä.
Mika Niemi lähti yhtyeestä loppuvuodesta 2001.


title: Luotettava Todistus

text: Toisella neljänneksellä 2002 yhtye soitti kokoonpanolla: Sami Nortunen kitara, Ville Karhu rummut, Mikko Korkiavuori kitara, Arvi Katila kitara ja Tero Kurkimäki basso. Yhtyeen musiikkityyli muuttui merkittävästi uuden kokoonpanon myötä.


title: Luotettava Todistus

text: Bändi nauhoitti syksyllä 2004 7 biisiä käsittävän demon, joka julkaistiin yhdessä ensimmäisen Maata näkyvissä -festareiden esiintymisen yhteydessä.


title: Luotettava Todistus

text: Vuonna 2005 ilmestyi yhtyeen EP Musta huone. Nauhoite sisälsi selvästi uuden tyylisuunnan nopeita ja monipuolisempia kappaleita.


title: Luotettava Todistus

text: 2006 ilmestyi seuraava EP, joka sisälsi neljä uutta kappaletta. Tyylisuunta pysyi Mustan huoneen viitoittamalla tiellä.


title: Luotettava Todistus

text: EP julkaistiin taas Maata näkyvissä -festareilla. Keikka taltioitiin vuoden päästä ilmestyvälle bändin ensimmäiselle DVD/CD yhdistelmälle. DVD:n ja CD:n biisijärjestys oli ensimmäiset kahdeksan biisiä sama ja lisäksi CD sisälsi kaksi ennenjulkaisematonta kappaletta.


title: Luotettava Todistus

text: Bändi soitti tämän jälkeen lukuisia keikkoja. Erinäisten vaiheiden jälkeen Maata näkyvissä -festareilla 2008 yhtye ilmoitti jäsenten vaihdon, jolloin kaikki soittajat vaihtuivat. Vain Sami ja Tero jatkoivat bändissä. Alkuvuodesta 2010 myös Tero jätti bändin muiden kiireidensä vuoksi.


title: Luotettava Todistus

text: 2010 vuoden alussa bändiin liittyi soolokitaristiksi Tomi Pulkkinen. Hieman myöhemmin Tuomas jättäytyi pois bändistä ja hänen tilanneen bassoa tuli soittamaan Mikko Männistö. Bändi julkaisi toukokuun lopulla promonauhoitteen ilmaiseen jakoon myspace-sivustolle.


title: Luotettava Todistus

text:
Vuoden 2010 syksy meni tehdessä neljä keikkaa. Mikko pääsi hyvin bändiin sisään kehittäen ja luoden uusia bassokuvioita. 2010 vuoden viimeisen keikan jälkeen Jussi ilmoitti päätöksestään siirtyä sivuun rumpalin tontilta.
Vanha rumpali Ville soitti muutamia keikkoja Jussin jälkeen. Uusi rumpali on haussa.


title: Luotettava Todistus

text: Vuonna 2013 Henri Nortunen liittyi bändiin rumpaliksi.


title: Luotettava Todistus

text: Yhtyeen musiikki on hyökkäävää ja lainailee aineksia useista metallimusiikin alalajeista. Etenkin thrash- -vaikutteet kuuluvat musiikissa vahvasti. Sanoitukset lähestyvät elämää kristityn näkökulmasta.


title: Saaristolaivasto

text: Saaristolaivasto eli "maavoimien laivasto" ( tai "Arméns flotta") oli Ruotsin 1700-luvulla perustettu, pienistä aluksista koostunut laivasto. Se näytteli ratkaisevaa osaa .


title: Saaristolaivasto

text: Isovihan aikana venäläiset kaleerit olivat saaneet rauhassa tunkeutua Suomen rannikolle, sillä Ruotsin laivasto koostui linjalaivoista, jotka eivät kyenneet liikkumaan saaristossa. Uhan torjumiseksi Ruotsikin hankki kaleereita. Nämä kuitenkin olivat toimintakyvyttömiä hattujen sodassa, joten Venäjä miehitti jälleen Suomen.


title: Saaristolaivasto

text: Vuonna 1756 kaleerilaivasto erotettiin omaksi laivastokseen, joka sai nimen Saaristolaivasto. Se sai oman lipunkin. Saaristolaivaston tehtävänä oli maavoimien tukeminen. Jostain syystä, ehkä päätehtävän tukemisen johdosta, saaristolaivastossa käytettiin alusta alkaen lähes yksinomaan maavoimien sotilasarvoja, vain komentajat olivat amiraaleja.


title: Saaristolaivasto

text: Pommerin sodan kokemusten perusteella armeijan ylipäällikkö Augustin Ehrensvärd esitti luopumista kaleereista ja siirtymistä soudettaviin saaristofregatteihin, jotka olisivat ketterämpiä ja tulivoimaisempia.


title: Saaristolaivasto

text: Saaristolaivaston alustyypit olivat:


title: Saaristolaivasto

text: Kaleeri oli ikivanha alustyyppi, jonka Pietari Suuri toi Pohjolaan. Se pystyi sekä soutamaan että purjehtimaan. Se oli aluksi saaristolaivaston tärkein alustyyppi. Kaleerilla oli kuitenkin kolme suurta heikkoutta, jotka tekivät siitä epäsuositun:Näiden syiden takia kaleerien käyttö rajoittui kuljetustehtäviin ennen Kustaan sotaa. Sodassa ne kuitenkin havaittiin yllättävän hyödyllisiksi ja ne ottivat osaa kaikkiin tärkeimpiin taisteluihin.


title: Saaristolaivasto

text: Nimityksellä tarkoitetaan Fredrik af Chapmanin Augustin Ehrensvärdin aloitteesta suunnittelemia uusia laivatyyppejä, joilla haluttiin korvata kaleerit. Saaristofregattien suunnittelun lähtökohtana olivat Venäjällä Välimeren shebekkien pohjalta rakennetut alukset, jotka kuitenkin todettiin liian suojattomiksi.


title: Saaristolaivasto

text: Saaristofregatit otettiin käyttöön Pommerin sodan kokemusten pohjalta. Ne olivat liikkuvampia kuin kaleerit. Lisäksi niiden tulivoima oli huomattavasti suurempi, sillä niiden tykit olivat laidoilla. Myös miehistö oli pienempi kuin kaleerissa. Ehrensvärd sijoitti saaristofregatit Viaporiin, kun taas kaleerit oli sijoitettu Tukholmaan.


title: Saaristolaivasto

text: Saaristofregattien neljä laivatyyppiä olivat Suomen maakuntien mukaan nimettyjä: uusimaa "(udenma)", hämeenmaa "(hämmema)", turunmaa "(turkoma)" ja pohjanmaa "(påjama)".


title: Saaristolaivasto

text: Tykkisluupit olivat saaristolaivaston pienimpiä aluksia. Ne olivat soutualuksia, mutta niissä oli myös raakapurje purjehtimista varten. Tykkisluuppien aseistuksena oli yksi tai kaksi tykkiä perässä tai keulassa.


title: Saaristolaivasto

text: Kustaa III:n sodassa tykkisluuppien hyvät ominaisuudet huomattiin ja niitä rakennettiin runsaasti lisää.


title: Saaristolaivasto

text: Tykkijollat olivat pieniä purjeveneitä, joiden aseistuksena oli yksi perään asetettu kanuuna. Myös tykkijollia rakennettiin runsaasti sodan aikana.


title: Saaristolaivasto

text: Saaristolaivasto näytteli ratkaisevaa roolia Kustaa III:n sodassa (1788–1790), ja maavoimien operaatiot olivat toissijaisia. Myös avomerilaivasto oli useimmiten poissa pelistä: sodan alkuvaiheessa se epäonnistui tehtävässään tuhota Venäjän laivasto. 1789 rutto pakotti sen pysymään Karlskronassa. Vuonna 1790 avomerilaivasto osallistui kyllä un ja Viipurin kujanjuoksuun, mutta oli toimintakyvytön Ruotsinsalmen taistelun aikana.


title: Saaristolaivasto

text: Sodan sytyttyä 1788 Ruotsin tykkisluupit aloittivat sotatoimet hyökkäämällä venäläisten kaleerien kimppuun Haminassa. Anjalan liiton jälkeen sotatoimet kuitenkin puuroutuivat. Venäläisten johto käytti tilannetta hyväkseen, ja elokuussa venäläinen laivue saartoi Hankoniemen. Kuningas lähetti Michael Anckarswärdin johtaman laivueen murtamaan saartoa. Tämän tykkisluupit aiheuttivat venäläisille niin paljon tappioita, että he vetäytyivät lokakuussa.


title: Saaristolaivasto

text: Seuraavana vuonna venäläiset uusivat saartonsa, tällä kertaa Porkkalassa. Ruotsin joukot kärsivät tappioita, mutta venäläiset vetäytyivät jälleen talven ajaksi.


title: Saaristolaivasto

text: Samaan aikaan Kymijoen itäisten suuhaarojen edustalla käytiin Ruotsinsalmen I meritaistelu. Ruotsalaisten itäistä laivastoa komensi Carl August Ehrensvärd. Taistelu päättyi Ruotsin joukkojen tappioon.


title: Saaristolaivasto

text: Toukokuussa kuninkaan itsensä johtama saaristolaivasto teki hyökkäyksen Haminaan. Ruotsalaiset voittivat taistelun selvästi. Haminaa ei edelleenkään kyetty valtaamaan.


title: Saaristolaivasto

text: Tämän jälkeen saaristo- ja avomerilaivasto hyökkäsivät yhdistynein voimin Koivistolle ja Viipurinlahdelle. Mitään ratkaisevaa menestystä ei saavutettu. Sen sijaan venäläiset saartoivat laivaston Viipurinlahdelle.


title: Saaristolaivasto

text: Lopulta Ruotsin laivaston oli pakko murtautua ulos. Tätä ulosmurtoa kutsuttiin Viipurin kujanjuoksuksi. Viipurin kujanjuoksussa kärsittiin paljon tappioita, ja avomerilaivasto joutui jälleen pois pelistä.


title: Saaristolaivasto

text: Saaristolaivasto asettui puolustusasemiin Ruotsinsalmen lähettyville. Se voitti venäläiset Ruotsinsalmen II meritaistelussa. Tämä mahdollisti rauhan solmimisen.


title: Saaristolaivasto

text: Viimeisen kerran saaristolaivasto otti osaa sotatoimiin Suomen sodassa vuosina 1808–1809.


title: Saaristolaivasto

text: Kun Viapori antautui jo toukokuussa 1808 joutui siellä talvehtinut huomattava osa saaristolaivastosta venäläisten käsiin. Merkittävimmät aluksista olivat kaksi hämeenmaata, "Styrbjörn" ja "Hjalmar". Venäläiset ottivat ne omaan käyttöönsä, joskin "Styrbjörn" tuhoutui jo samana purjehduskautena Lövön kahakassa Jungfrusundissa.


title: Saaristolaivasto

text: Loput venäläisten haltuun ottamat saaristolaivaston alukset palvelivat uusia isäntiään aina Oolannin sotaan asti, jonka jälkeen ne hiljalleen poistuivat käytöstä.


title: Saaristolaivasto

text: Ruotsalaisille jääneet soutufregatit poistuivat luonnollista tietä, koska niitä ei enää rakennettu lisää hävityn sodan jälkeen.


title: Mégara

text: Mégara () on Kreikan kaupunki ja samanniminen kunta (Δήμος Μεγαρέων, "Dímos Megaréon"), joka sijaitsee Länsi-Attikan alueyksikössä Attikan alueella. Koko kunnan pinta-ala on 330,3 neliökilometriä ja väkiluku 36 924. Varsinaisen Mégaran kaupungin väkiluku on 23 456 (vuonna 2011).


title: Mégara

text: Mégaran kaupunki sijaitsee lähellä Saroninlahden rantaa noin 34 kilometriä länteen Ateenasta ja noin 37 kilometriä itään Kórinthoksesta. Kaupunki on perinyt sen paikalla sijainneen antiikin aikaisen Megaran kaupungin nimen. Mégaran kuntaan kuuluvat Korintin kannaksen koillisosa, Mégaran lisäksi muun muassa Néa Péramoksen kaupunki, sekä muun muassa saaret Megálo Nisí ja Pacháki.


title: Mégara

text: Antiikin ajan Megara oli doorilainen kaupunki Korinthian ja joonialaisen Attikan eli Ateenan kaupunkivaltion muodostaneen alueen välillä. Se oli usein sodassa Ateenan kanssa muun muassa Salamiin saaren hallinnasta. Geometrisella ja arkaaisella kaudella Megara oli merkittävä siirtokuntien perustaja, ja sieltä tulleet asuttajat perustivat muun muassa Byzantionin ja Khalkedonin.


title: Mégara

text: Persialaissotien jälkeen Megara liittyi Spartan johtamaan peloponnesolaisliittoon. Ennen peloponnesolaissotaa Megara tuki Korinttia sen sodassa Korkyraa vastaan, minkä johdosta Ateena asetti Megaran kauppasaartoon vuonna 431 eaa. Spartalaiset vaativat Ateenaa lopettamaan kauppasaarron, mutta ateenalaiset eivät suostuneet tähän. Tämä oli yhtenä syynä peloponnesolaissotiin.


title: Mégara

text: Myöhempinä aikoina Megara ei ollut merkittävä kaupunki, ja sen historiasta tiedetään vain vähän. Se säilyi kuitenkin olemassa läpi roomalaisen kauden ja keskiajan. Kaupungin paikka autioitui 1500-luvulla.


title: Mégara

text: Nykyinen Mégaran kaupunki on syntynyt antiikin aikaisen kaupungin paikalle Kreikan itsenäistymisen jälkeen, ja omaksunut antiikin aikaisen kaupungin nimen. Se on seudun maatalouden ja siihen liittyvän teollisuuden keskus, ja se on hyötynyt Pireuksen ja Kórinthoksen välisen rannikkoalueen nopeasta teollistumisesta.


title: Mégara

text: Mégaran nähtävyyksiin kuuluu muun muassa Mégaran arkeologinen museo. Antiikin aikaisia rakennusjäänteitä kaupungissa on vain vähän. Merkittävin kirkko on Mégaran ja Salamiin hiippakunnan piispanistuin Neitsyt Marian kuolonuneen nukkumisen katedraali ("Kathedrikós Naós Koimíseos Theotókou"). Kaupungissa sijaitsee yleisilmailun käytössä oleva Mégaran lentoasema (MEGAP).


title: Mégara

text: Nykyinen Mégaran kunta muodostui, kun Mégara ja Néa Péramos yhdistyivät vuoden 2011 alussa Kallikrates-suunnitelman mukaisesti.


title: Mégara

text: Vuoden 2011 kuntauudistuksesta lähtien Mégaran kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Kamara (sana)

text: Kamara on vanha suomalainen sana, joka tarkoittaa kovaa pintakerrosta, kuorta tai nahkaa.


title: Kamara (sana)

text: Lihavalmisteissa kamara tarkoittaa sian syötävää nahkaa, josta on teurastuksen yhteydessä poistettu nahan pintakerros (orvaskesi) ja karvat kalttaamalla. Ruhon leikkuun yhteydessä kamara erotaan ihonalaiskudoksesta ns. kamarakoneella. Koostumukseltaan kamara on proteiinia ja vettä. Sitä käytetään ruoka- ja leikkelemakkaroihin kiinteyttämään tuotteen rakennetta. Vastoin yleistä käsitystä kamaraan eivät kuulu muut sisäelimet, joiden osuus tuoteselosteissa mainitaan kohdassa "muut lihaan verrattavat aineet". Lihavalmisteista esimerkiksi lauantaimakkara ja maksamakkara sisältävät kamaraa. Lisäksi koirille valmistetaan luita, joita kutsutaan kamaroiksi.


title: Tanka

text: Tanka (, 'lyhyt runo') on japanilainen runouden laji. Tanka jakautuu perinteisesti kahteen lauseeseen. Japanin kielessä tanka kirjoitetaan usein yhteen suoraan riviin, mutta suomessa ja muissa kielissä jaetaan rivit yleensä viiteen tavukappaleeseen muotoon 5-7-5-7-7.


title: Tanka

text: Tanka-runous (waka) syntyi Japanin Heian-aikakauden (794–1185) aikana. Alussa tanka oli erityisesti hovinaisten käytössä, mutta pian myös zen-munkit alkoivat käyttää runomittaa.


title: Tanka

text: Alun perin tanka on ollut waka-ruonouden alalaji, ja wakan muiden muotojen kadottua Heian-kauden lopussa waka on merkinnyt käytännössä tankaa. Itse sana "tanka" on uudempi termi, jonka japanilainen runoilija Masaoka Shiki on keksinyt 1800-luvulla halutessaan uudistaa Japanin runoutta.


title: Tanka

text: Tanka-runouden pitkän historian ajan suosituin käyttömuoto oli salaisena viestinä rakastavaisten välillä. Saapuessaan kotiin aamuisin, huviteltuaan koko yön rakastajan kanssa, hyvinkasvatetun henkilön oli tapana kirjoittaa välitön kiitosviesti vieraanvaraisuuden iloista. Pieni runo ilmaisi henkilön tunteita ja se lähetettiin joko erikoispaperirasiassa, kirjoitettuna viuhkaan, tai kiedottuna puunoksaan tai yksittäisen kukan varteen. Viesti lähetettiin rakastajalle henkilökohtaisen sanansaattajan avulla, jolle siitä hyvästä annettiin jotain juotavaa, jotta hän pääsisi mahdollisesti liehittelemään talon henkilökuntaa. Tällä välin viestinsaajan tuli kirjoittaa vastaus viestiin ja antaa se viestinviejälle palautettavaksi isännälleen.


title: Tanka

text: Yleensä vastaanottaja oli jonkinlaisen paineen alaisena – kirjoittaja oli luultavasti ollut joko hereillä tai sitoutunut rasittaviin toimiin koko yön, joten runon kirjoittaminen liittyen jollain tavoin edelliseen viestiin, mikä ilmaisi varovasti toisen tunteet, ja joka kiihotti tarpeeksi lähettäjää vastaamaan uudelleen takaisin, ei ollut helppo tehtävä. Tehtävää vaikeutti se, että sanansaattaja tuli saattaa matkoihinsa viestin kanssa, jota hän ei itse ymmärtäisi täysin, mutta jonka rakastettu ymmärtäisi ja jota hän arvostaisi.


title: Tanka

text: Nainen, joka pystyi selviytymään kirjoitustehtävästä herättyään hyvin ansaitusta unestaan omisti enemmän rakastajia ja näin myös varallisuutta kuin toiset. Näiden viestien kirjoittamisesta tuli pian hyväksyttävä taiteenmuoto. Sitä arvostettiin niin paljon, että alettiin järjestää säännöllisesti tanka-runojen kirjoitus- ja lukemiskilpailuja. Keisarit julistivat runokokoelmien saaneen alkunsa vuoden 700 aikoihin.


title: Tanka

text: Tanka-runoja on säilötty japaniksi enemmän kuin mitään muita runomuotoja maailmassa. Muualla kiinnostus on vasta alkanut lisääntyä.


title: Tanka

text: Japanin kielessä tanka kirjoitetaan usein yhteen suoraan riviin, mutta suomessa ja muissa kielissä jaetaan rivit yleensä viiteen tavukappaleeseen muotoon 5-7-5-7-7 "onjia" eli tavua. Yleensä yksi rivi sisältää yhden kuvan tai idean; toisin kuin suomalaisessa runoudessa, tanka-runoudessa ei pyritä "kietomaan" rivejä yhteen, tosin parhaassa tankassa viisi riviä sulautuvat saumattomasti yhteen ajatukseen. Muuten tankan kirjoittamiseen ei ole virallisesti mitään tarkkoja sääntöjä. Tanka muistuttaa hyvin paljon haikua.


title: Tanka

text: Perinteisesti tanka jakautuu kahteen lauseeseen – joko 3/2 (Tämä muoto on mitä ilmeisimmin maailmalla käytetyin. Myöhemmin ensimmäisestä osasta, jota nimitetään "hokku"ksi, kehkeytyi uusi runomuoto nimeltään haiku):


title: Tanka

text: tai 2/3:


title: Tanka

text: Kolmas tapa on kirjoittaa tanka yhteen, siten että kolmannella rivillä on välähdysmäinen kohta:


title: Tanka

text: Tanka-runot ovat usein valittavia. Tankaa käytettiin alun perin ilmaisemaan tunteita, erityisesti ystävien ja rakastavaisten erossa olemisen tuskaa. Perinteisessä tanka-runossa tunteet yleensä kuvattiin kaipauksina. Kaivattiin joko parempia aikoja tai uskollisempia rakastavaisia.


title: Darius Kasparaitis

text: Darius Vladovitš Kasparaitis (, s. 16. lokakuuta 1972 Elektrėnai, Liettuan SNT, Neuvostoliitto) on entinen ammattilaisjääkiekkoilija ja ensimmäinen liettualaissyntyinen pelaaja NHL:ssa. Sittemmin yhdysvaltalaistunut Kasparaitis on urallaan pelannut Neuvostoliiton, IVY:n, Venäjän ja aktiiviuransa jälkeen Liettuan maajoukkueissa. Hänet tunnettiin kovaotteisena ja lujasti taklaavana puolustajana. Kasparaitis ilmoitti päättävänsä ammattilaisuransa 18. huhtikuuta 2010 kärsittyään koko kauden kestäneestä loukkaantumisesta.


title: Darius Kasparaitis

text: Neuvostoliiton hajottua Kasparaitis päätti edustaa maajoukkuetasolla Venäjää voidakseen pelata olympiatasolla. Lopetettuaan uransa Floridaan asettunut Kasparaitis käy muutaman kerran vuodessa Liettuassa pelaten maan jääkiekkoliigassa edustaen Hockey Punks -seuraa. Hänen tavoitteenaan on saada edustusoikeus ja pelata Liettuan maajoukkueessa 1. divisioonan maailmanmestaruuskilpailuissa 2018. Marraskuussa 2017 hän ottelikin 45-vuotiaana Liettuan maajoukkueessa Viron maajoukkuetta vastaan. Hän toimi ottelussa joukkueensa kapteenina ja teki Liettuan kuudennen maalin 7-2-voitossa.


title: Darius Kasparaitis

text: Kasparaitiksen unelma MM-kisoista Liettuan väreissä toteutui hänen kuuluessa maansa joukkueeseen Kaunasin Žalgiris Arenassa käytävässä 1. divisioonan B-lohkon turnauksessa huhtikuussa 2018.


title: Make

text: make on etenkin Unix-järjestelmissä yleisesti käytetty työkalu erilaisten tiedostojen luonnin automatisointiin. Yleisimmin makea käytetään ohjelmoinnissa, kun lopullinen ohjelma kootaan useista lähdekoodeista käännettävistä objektitiedostoista.


title: Make

text: Toimiakseen make tarvitsee sääntötiedoston, jossa kuvataan halutut tiedostot sekä niiden riippuvuudet muista tiedostoista ja kerrotaan, miten mikäkin tiedosto kuuluu tehdä. Oletuksena make etsii näitä sääntöjä Makefile-nimisestä tiedostosta.


title: Adidas

text: Adidas AG on maailman johtavia urheilujalkineita, -vaatteita ja -varusteita valmistavia yrityksiä. Vuonna 1949 perustetun yrityksen tuotevalikoima kattaa laajasti eri urheilulajeja ja siihen kuuluu lisäksi urheilullista vapaa-ajan muotia. Adidaksen tuotteissa on tyypillisesti kolme rinnakkaista raitaa kuten sen logossakin.


title: Adidas

text: Yrityksen perustaja innokkaana urheilumiehenä tunnettu Adolf "Adi" Dassler aloitti 1920-luvulla urheilukenkien valmistuksen. Apunaan hänellä oli veljensä Rudolf Dassler, joka perusti myöhemmin kilpailevan yrityksen Puman.


title: Adidas

text: Adidas Group edustaa nykyisin kolmen ydinsegmenttinsä, Adidaksen, Reebokin ja Taylor Made -Adidas Golfin, kautta laajaa ja monipuolista urheilutuotevalikoimaa. Yrityksen pääkonttori sijaitsee perustajansa kotikaupungissa Saksan Herzogenaurachissa, ja konserni työllistää kansainvälisesti noin 25 000 työntekijää. Adidaksen tärkein sopimusvalmistaja on Yue Yuen. Adidaksen tuotteita valmistetaan muun muassa Kiinassa, Vietnamissa, Japanissa, Indonesiassa ja Brasiliassa.


title: Adidas

text:
Yrityksen vuotuinen myynti oli noin 9,5 miljardia euroa vuonna 2005. Play Fair -kampanjan mukaan Adidaksen voitto ennen veroja vuonna 2007 oli noin miljardi dollaria ja kasvanut neljässä vuodessa 68 %.
Vuonna 2005 suomalainen Amer osti Adidakselta Salomonin. Kauppahinta oli 42,42 miljoonaa dollaria.


title: Kleon

text: Kleon (kuoli 422 eaa.) oli ateenalainen poliitikko ja sotilas peloponnesolaissodan aikana. Kleon vastusti Perikleen politiikkaa. Perikleen kuoleman jälkeen vuonna 429 eaa. Kleon nousi johtoasemaan. Vuonna 425 eaa. Kleon kukisti strategi Demostheneen kanssa spartalaiset Sfakterian taistelussa. Vuonna 422 eaa. Kleon lähetettiin valtaamaan takaisin Amfipolis, jonka spartalaiset olivat Ateenalta vallanneet. Spartalainen sotapäällikkö Brasidas oli kuitenkin Kleonia ovelampi ja kukisti tämän joukot. Kleon ja Brasidas kuolivat kumpikin Amfipoliin taistelussa.


title: Leroy Jenkins (muusikko)

text: Leroy Jenkins (11. maaliskuuta, 1932 Chicago, Illinois, Yhdysvallat – 24. helmikuuta 2007 Brooklyn New York, N. Y., Yhdysvallat) oli yhdysvaltalainen säveltäjä ja free jazz -viulisti.


title: Leroy Jenkins (muusikko)

text: Jenkins oli mukana Association for the Advancement of Creative Musicians-ryhmän (AACM) toiminnassa ollessaan koulunopettaja Chicagossa. Hän myös on yksi Creative Construction Companyn perustajista Anthony Braxtonin ja muiden kanssa. Hän johti Revolutionary Ensembleä ja muodosti trion Anthony Davisin ja Andrew Cyrillen kanssa.


title: Leroy Jenkins (muusikko)

text: Viisitoista viimeistä vuottaan Jenkins teki lähinnä tilaussävellyksiä, kuten rap-oopperan "Fresh Faust", kantaatin "The Negro Burial Ground" ja Hans Werner Henzen saksalaiselle festivaalille tilaaman "Mother of Three Sons". Hän kävi Suomessa Tampere Jazz Happeningissä vuosina 1987 ja 1992.


title: TAC-2

text:
TAC-2 ("Totally Accurate Controller MK2") on Suncom Technologiesin valmistama Atari 2600-yhteensopiva peliohjain, jota käytettiin yleisesti Commodore C64, Amiga ja Atari ST -tietokoneiden kanssa. Ohjainmalleja on kaksi, musta ja valkoinen, joista jälkimmäinen on hieman harvinaisempi keräilykappale. TAC-2 pärjäsi aina hyvin tietokonelehtien tekemissä vertailuissa ja tuli tunnetuksi kansan keskuudessa kestävyydestään.
Pelit-lehden jutussa Commodore 64:sta sanottiin, että jos TAC-2:en heittää seinään, seinään saattoi jäädä jälki, TAC-2:een ei.


title: Chandra Crawford

text: Chandra Crawford (s. 19. marraskuuta 1983) on entinen kanadalainen sprinttihiihtoon erikoistunut maastohiihtäjä ja olympiavoittaja. Torinon olympialaisissa 2006 Crawford yllätti useat ja voitti vapaan tyylin sprinttikilpailun ylivoimaisesti.


title: Chandra Crawford

text: Olympiavoittoaan lukuun ottamatta Crawford ei menestynyt arvokisoissa. Oberstdorfin MM-kilpailuissa 2005 hän sijoittui sprintin karsinnassa 45:nneksi ja Sapporon MM-kilpailuissa 2007 sijalle 32. Sapporossa hän karsiutui lisäksi sprinttiviestin alkuerissä sijoittuen lopputuloksissa 15:nneksi.


title: Chandra Crawford

text: Maailmancupissa Crawford on voittanut vapaan hiihtotavan sprinttikilpailut Canmoressa 26. tammikuuta 2008 ja Lahdessa 1. maaliskuuta 2008. Sprintticupin loppupisteissä hän oli kaudella 2007–2008 seitsemäs. Sitä ennen hän oli menestynyt maailmancupissa vain kaudella 2005–2006, jolloin sijoittui 4. helmikuuta käydyssä Davosin sprinttikilpailussa kolmanneksi. Lisäksi hän ylsi neljässä muussa cupin kilpailussa kymmenen parhaan joukkoon. Sprintticupin lopputuloksissa hän oli 14:s. Kaudella 2011–2012 hän oli toinen Roglan vapaan hiihtotavan sprintissä ja sprintticupin kokonaispisteissä seitsemäs. Tour de Skillä 2006–2007 hän sijoittui kolmanneksi sprinttikilpailussa Münchenissä. Crawford lopetti uransa keväällä 2014.


title: Adi Dassler

text: Adolf "Adi" Dassler (3. marraskuuta 1900, Herzogenaurach, Saksa – 6. syyskuuta 1978, Herzogenaurach, Saksa) oli saksalainen suutari, joka valmisti ensimmäiset urheilujalkineensa vuonna 1920. Adi Dasslerin tunnetuin yritys on Adidas, jonka hän perusti riitaannuttuaan veljensä Rudolf Dasslerin kanssa.


title: Adi Dassler

text: Adi Dassler aloitti suutarinuran 1920-luvulla. Hän halusi valmistaa jokaiselle urheilulajille oman jalkineensa, ottaen huomioon kunkin lajin erityisvaatimukset.


title: Adi Dassler

text: Hän oli innokas urheilumies, joka vietti mahdollisimman paljon aikaa urheilukentillä ja -kisoissa, urheilijoiden toiveita ja näkemyksiä kuunnellen. Vuonna 1925 hän asensikin valmistamiinsa juoksukenkiin ruuvattavat piikit ja vuodesta 1928 lähtien Adi Dasslerin valmistamat jalkineet ovat olleet merkittävässä asemassa olympiaurheilijoiden varustuksessa.


title: Adi Dassler

text: 1930-luvun puoleen väliin mennessä Adi Dassler valmisti yli 30 kenkämallia 11 urheilulajille ja hänen kenkätehtaassaan oli noin 100 työntekijää. Alle kahdessa vuosikymmenessä yritys nousi maailman johtavaksi urheilujalkineiden valmistajaksi.


title: Adi Dassler

text: Vuonna 1948 Adi Dassler loi yritykselleen nimen: Adidas, etu- ja sukunimiään lainaten. Vuotta myöhemmin hän rekisteröi kengistään tutut kolme raitaa, luoden yritykselleen yhden maailman tunnetuimmista logoista.


title: Adi Dassler

text: Adi Dasslerin suuri kansainvälinen läpimurto tapahtui vuoden 1954 jalkapallon MM-kisoissa, jossa Saksan joukkue pelasi finaalissa Unkaria vastaan. Saksan joukkue käytti ensimmäistä kertaa jalkapalloilun historiassa kenkiä, joissa oli vaihdettavat nappulat.


title: Akershus

text: Akershus on


title: Terssi

text: Terssi on diatonisen asteikon kolmas intervalli, jonka sävelten väli on puolitoista (pieni terssi) tai kaksi sävelaskelta (suuri terssi eli "ditonus"). Terssi voi tarkoittaa myös diatonisen asteikon kolmatta säveltä eli medianttia.


title: Terssi

text: "Puhtaasti viritetyssä" suuressa terssissä, joka saadaan aikaan esimerkiksi viululla, sävelten taajuuksien suhde on 5:4 (1,25), pienessä terssissä 6:5 (1,2). Tasavireisessä asteikossa suhteet poikkeavat näistä jonkin verran: suuressa terssissä suhde tällöin on formula_1 ≈ 1,25992 ja pienessä formula_2 ≈ 1,1892. Tasavireisessä asteikossa oktaaviin mahtuu kolme suurta tai neljä pientä terssiä (esimerkiksi C–E–Gis/As–C tai C–Es–Ges/Fis–A–C).


title: Terssi

text: Länsimaisessa musiikissa terssi on tärkeä intervalli, sillä se on pohjana duurin ja mollin muodostamiselle. Tavallisessa kolmisoinnussa on nimensä mukaisesti kolme säveltä: perussävel, terssi ja kvintti eli sävelet I, III ja V. Sekä intervalli I–III että intervalli III–V ovat terssejä. Se, onko sointu duuri- vai mollisointu, määräytyy terssien suuruuden mukaan. Mikäli alempi terssi (I–III) on suuri ja ylempi (III–V) pieni, soinnusta tulee duurisointu (esim. C-duuri: C–E–G). Jos taas alempi terssi on pieni ja ylempi suuri, soinnusta tulee mollisointu (esim. c-molli: C–E♭–G). Molempien terssien ollessa pieniä saadaan vähennetty kolmisointu (esim. c-vähennetty: C–E♭–G♭). Kun terssit ovat molemmat suuria, sointu on ylinouseva kolmisointu (esim. C-ylinouseva: C–E–G♯).


title: Andrei Kovalenko

text: Andrei Kovalenko (ven. Андрей Коваленко, s. 7. kesäkuuta 1970 Balakovo, Neuvostoliitto) on entinen venäläinen jääkiekkoilija, pelipaikaltaan oikea laitahyökkääjä. Kovalenko on pelannut NHL-seuroissa Colorado Avalanche, Montreal Canadiens ja Boston Bruins sekä Venäjän superliigan seuroissa Lokomotiv Jaroslavl ja Avangard Omsk.


title: Akhaia

text: Akhaia () eli Akhaian alueyksikkö (Περιφερειακή ενότητα Αχαΐας, "Perifereiakí enótita Akhaías") on yksi Kreikan alueyksiköistä. Se sijaitsee Länsi-Kreikan alueella ja sen hallinnollinen keskus on Patras. Alueyksikön pinta-ala on 3 272 neliökilometriä ja asukasluku 309 694 (vuonna 2011).


title: Akhaia

text: Alueyksikkö sijaitsee Peloponnesoksen niemimaan pohjoisosassa. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Akhaian prefektuurin (Νομός Αχαΐας, "Nomós Akhaías").


title: Akhaia

text: Akhaia on yksi Kreikan historiallisista maakunnista. "Iliaassa" ja "Odysseiassa" kreikkalaisia kutsutaan yleensä akhaijeiksi. Egyptiläisissä lähteissä mainitaan noin 1400 eaa. "Ahhijawa" tarkoittaen mahdollisesti Kreetan ja Manner-Kreikan mykeneläisiä.


title: Akhaia

text: Historiallisen antiikin aikana akhaialaisten perustama Akhaian liitto soti Aitolian liittoa, Rooman valtakuntaa, Spartaa ja Makedoniaa vastaan. Roomalaisella kaudella Akhaian mukaan nimetty Achaea oli yksi Rooman provinsseista. Se käsitti koko Peloponnesoksen ja osan nykyisestä Keski-Kreikasta. Keskiajalla ristiretkeilijät perustivat Akhaian ruhtinaskunnan, joka joutui ensin Venetsian ja lopulta Osmanien valtakunnan vallan alle.


title: Akhaia

text: Alueyksikkö jakaantuu viiteen kuntaan seuraavasti:


title: Sergei Gontšar

text: Sergei Viktorovitš Gontšar (ven. Сергей Викторович Гончар, ; s. 13. huhtikuuta 1974 Tšeljabinsk, Venäjän SFNT, Neuvostoliitto) on venäläinen jääkiekkovalmentaja ja entinen jääkiekkopuolustaja, joka toimii NHL-seura Pittsburgh Penguinsissa puolustajien kehitysvalmentajana.


title: Sergei Gontšar

text: Gontšar oli Washington Capitalsin varaus ensimmäisellä kierroksella . Ensimmäiset NHL-ottelunsa hän pelasi Washington Capitalsissa työsulkukaudella 1994–1995. Lähes kymmenen kokonaisen Washingtonissa pelatun kauden jälkeen hänet myytiin Boston Bruinsiin 3. maaliskuuta 2004. Venäjällä pelaamansa työsulkukauden jälkeen Gontšar solmi viisivuotisen, 25 miljoonan dollarin sopimuksen Pittsburgh Penguinsin kanssa 4. elokuuta 2005. Pittsburgh-sopimuksen päätyttyä Gonchar siirtyi kolmen vuoden sopimuksella Ottawa Senatorsiin vapaana agenttina siirtorajan avauduttua 1.heinäkuuta 2010. Hänet kaupattiin 7. kesäkuuta 2013 Dallasiin vaihdossa ehdolliseen kuudennen kierroksen varausvuoroon.


title: Sergei Gontšar

text: Ennen kauden 2004–2005 NHL:n työsulkua Gontšar oli yksi parhaimmista hyökkäävistä puolustajapelaajista NHL:ssä. Hänet valittiin kahdesti (2002 ja 2003) . Lisäksi hän teki enemmän pisteitä kuin yksikään toinen NHL:n puolustajista kausilla 2000–2004, jolloin hän teki 74 maalia ja 241 pistettä Washingtonissa ja Bostonissa.


title: Pavel Datsjuk

text: Pavel Valerjevitš Datsjuk (, s. 20. heinäkuuta 1978 Sverdlovsk, Venäjän SFNT, Neuvostoliitto) on venäläinen jääkiekkoilija, olympiavoittaja ja maailmanmestari, pelipaikaltaan keskushyökkääjä. Hän pelaa KHL-joukkue SKA Pietarissa. Datsjuk tunnetaan taitavana kahden suunnan pelaajana, jonka vahvuuksia ovat mailankäsittely, kiekonriistot, luistelu ja erikoistilannepelaaminen.


title: Pavel Datsjuk

text: 1990-luvun puolessavälissä Datsjuk pelasi Venäjällä Dinamo-Energija Jekaterinburgin farmijoukkueessa, ja vaikka oli joukkueessaan taitava pelaaja, skoutit ohittivat hänet pienen koon takia. Datsjuk huomattiin vasta kun Jekaterinburgin valmentajaksi tuli Venäjän olympiajoukkueen valmentaja Vladimir Krikunov. Krikunov kiinnitti huomiota Datsjukin poikkeukselliseen kävelytyyliin ja loistavaan pelisilmään jalkapallokentällä. Krikunov ryhtyi valmentamaan taitavasta Datsjukista kahden suunnan hyökkääjää. Huolimatta hyvästä menestyksestä Krikunovin valmennettavana häntä ei varattu 1996 eikä 1997 NHL Drafteissa. Datsjukin löysi osittain sattumalta Detroit Red Wingsin Euroopan skoutti Håkan Andersson, joka olikin ilmeisesti ainoa NHL-skoutti, joka näki Datsjukin pelaavan ennen 1998 NHL Draftia. Detroit varasi Datsjukin 1998 numerolla 171.


title: Pavel Datsjuk

text: Datsjuk on voittanut NHL-urallaan Stanley Cupin kahdesti, 2002 ja 2008. Hänelle on myönnetty NHL:n parhaalle puolustavalle hyökkääjälle jaettava Frank J. Selke Trophy -palkinto vuosina 2008, 2009 ja 2010. Herrasmiespelaajalle jaettavan Lady Byng Memorial Trophy -palkinnon hän on saanut peräti neljä kertaa, vuosina 2006–2009. Datsjuk oli kauden 2008–2009 jälkeen ehdolla Hart Memorial Trophy-palkintoon, joka luovutetaan NHL:n kauden arvokkaimmalle pelaajalle.


title: Pavel Datsjuk

text: Voittaessaan 2008 Detroitin riveissä toisen Stanley Cupinsa Datsjuk valittiin liigan parhaaksi puolustavaksi hyökkääjäksi. Lisäksi hän voitti NHL:n herrasmiespelaajan palkinnon kolmatta kertaa peräkkäin. Datsjuk voitti runkosarjan plus-miinustilaston ja kiekonriistotilaston 144:llä riistolla, joka oli 58 enemmän kuin seuraavan olleella Mike Modanolla, ja ylitti Datsjukin omissa nimissä olleen aiemman kausiennätyksen.


title: Pavel Datsjuk

text: Bleacher Reportin listatessa 50 taitavinta pelaajaa vuoden 1967 jälkeen Datsjuk sijoittui kymmenenneksi jättäen taakseen mm. Aleksandr Ovetškinin, Sidney Crosbyn, Joe Sakicin ja Peter Forsbergin.


title: Pavel Datsjuk

text:
TSN SportCenter valitsi Datsjukin NHL:n taitavimmaksi aktiivipelaajaksi vuonna 2011 Hänet tunnetaan muun muassa hyvänä rangaistuslaukausten laukojana.
Datsjuk on pelannut viidet olympialaiset ja kuudet MM-kilpailut. Datsjuk oli voittamassa olympiakultaa venäläisten olympiaurheilijoiden joukkueessa 2018. Venäjän maajoukkueesta Datsjukilla on olympiapronssia 2002, maailmanmestaruus 2012, MM-hopeaa 2010, sekä MM-pronssia 2005 ja 2016.


title: Maksim Afinogenov

text: Maksim Sergejevitš Afinogenov (, s. 4. syyskuuta 1979 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan oikea laitahyökkääjä. Nopeana luistelijana tunnettu Afinogenov edustaa KHL-seura Vityaz Podolskia. Afinogenovin yhden kauden piste-ennätys NHL:ssä on kaudelta , jolloin hän teki 73 pistettä. Afinogenov tunnetaan nopean luistelun lisäksi tulisesta rannelaukauksesta.


title: Maksim Afinogenov

text: Afinogenov on Moskovan Dynamon kasvatti. Hän pelasi ensimmäisen pelinsä Venäjän jääkiekon superliigassa kaudella 1995–1996. Buffalo Sabres varasi Afinogenovin kolmannella kierroksella vuonna ja hän siirtyi Sabresin organisaatioon kaudeksi . Ensimmäisellä kaudellaan hän pelasi myös 15 ottelua farmijoukkue Rochester Americansissa, AHL:ssä. Afinogenov edusti yhdeksän kauden ajan Sabresia, kunnes siirtyi kaudeksi Atlanta Thrashersiin harjoitusleirin kautta. Afinogenovin kaudet ja jäivät rikkonaisiksi nivusvaivojen takia. Kauden 2009–2010 jälkeen Afinogenov siirtyi KHL-liigaan SKA Pietarin joukkueeseen viisivuotisella sopimuksella. Työsulkukauden hän pelasi Dynamossa.


title: Maksim Afinogenov

text: Afinogenov on pelannut kolmet olympialaiset ja hän voitti olympiapronssia vuonna 2002 Salt Lake Cityssä. Afinogenov on pelannut myös seitsemät MM-kilpailut, joista on voittanut kerran kultaa (2008), kaksi hopeaa (2002 ja 2010) sekä pronssia (2005). Hän on pelannut myös kahdet alle 20-vuotiaiden MM- ja alle 18-vuotiaiden EM-kilpailut. Alle 20-vuotiaiden MM-kilpailuista hän on voittanut kultaa 1999 ja hopeaa 1998. Vuoden 1999 kisoissa hänet valittiin myös parhaaksi hyökkääjäksi. Vuoden 1996 alle 18-vuotiaiden EM-kilpailuista Afinogenov voitti kultaa.


title: M3-konepistooli

text: M3-konepistooli ("U.S. Submachine Gun, Cal. .45, M3/M3A1") on konepistooli, jonka Yhdysvaltain asevoimat vuonna 1944 hyväksyi pääasialliseksi konepistoolimallikseen korvaamaan Thompson M1A1-konepistoolin. M3 tuli palveluskäyttöön joulukuussa 1942 ja sen paranneltu malli M3A1 joulukuussa 1944, ja se oli rajoitetussa käytössä vielä Persianlahden sodassa 1991 panssariajoneuvojen miehistöaseena.


title: M3-konepistooli

text: M3, joka rakenteeltaan hyvin yksinkertaisena on halpa ja nopea valmistaa, sai kutsumanimen Grease Gun (rasvaprässi tai rasvapistooli) ulkonäkönsä takia. Sen valmistusteknisenä esikuvana oli Sten-konepistooli. M3 kesti hyvin likaa, oli kevyempi kuin Thompson, mutta tulinopeus oli 300 lks/minuutti hitaampi.


title: M3-konepistooli

text: M3A1:ssa aiempi aseen kyljessä ollut virityskampi korvattiin pelkällä aseen lukossa olevalla reiällä, josta aseen käyttäjä sormellaan vetää lukon vireeseen.


title: Gymnopédies

text: Gymnopédies on kokoelma säveltäjä Erik Satien pianoteoksia, jotka julkaistiin Pariisissa vuonna 1888. Teoston nimi juontuu antiikin kreikkalaisesta tanssista, jota kutsuttiin gymnopediaksi.


title: Gymnopédies

text: "Gymnopédiet" ovat herkkiä, mutta monimutkaisia ja epäsäännöllisiä teoksia, joissa ylenkatsotaan monia taidemusiikin käytäntöjä, niissä esimerkiksi tapahtuu rytminvaihdoksia kesken melodisten fraasien ja fraaseja jätetään myös kesken. Teokset ovat eteerisiä ja tunnelmallisia ja niitä pidetään modernin ambient-musiikin esikuvina. Muun muassa Brian Eno on nimennyt Erik Satien suurimmaksi esikuvakseen.


title: Data (Star Trek)

text: Komentajakapteeni Data oli tiedemies Noonien Soongin luoma kuvitteellinen androidi televisiosarjassa "Star Trek – uusi sukupolvi" sekä siihen perustuvissa elokuvissa. Dataa esitti näyttelijä Brent Spiner. Kuten ”veljensä” Lore sekä muut Soongin luomat androidit, myös Data on perinyt Soongin ulkonäön.


title: Data (Star Trek)

text: Datan alkuperä on epäselvä. Tähtilaivaston upseerien Omicron Thetalta pelastama androidi ei kotiplaneettansa elämän tuhouduttua nähnyt muita vaihtoehtoja kuin uran luomisen Tähtilaivastossa. Koneen älykkyydellä, pitkäjännitteisyydellä ja pedanttiudella Data läpäisikin Tähtiakatemian loistavin arvosanoin. Data palveli paitsi U.S.S. Enterprisellä (sekä D että E) ja U.S.S. Triestellä, myös U.S.S. Sutherlandin komentajana. Data tuhoutui kapteeniaan (Jean-Luc Picard) pelastaessaan vuonna 2379 elokuvassa . Hänet oli nimitetty Enterprisen förstiksi, mutta hän ei ehtinyt ottaa tehtävää vastaan.


title: Data (Star Trek)

text: Datan hahmossa on yhtäläisyyksiä alkuperäisen Star Trek -sarjan vulkanuslaisen Spockin kanssa.


title: Barra vasca

text: Barra vasca () oli keihäänheittotyyli, joka luotiin Francisco Francon hallitsemassa Espanjassa Melbournen olympialaisia varten 1956. Kiekonheitosta tuttuun pyörähdykseen perustunut tyyli kiellettiin jo vuonna 1956 vaarallisuutensa takia, sillä keihäs lensi usein arvaamattomaan suuntaan kuten katsomoon, ja Melbournen olympialaisissa sitä ei saanut enää käyttää. Barra vascan kehittäneiden espanjalaisten tarkoituksena oli murtaa pohjoismaalaisten hegemonia keihäänheitossa.


title: Barra vasca

text: Barra vasca -tyyli perustuu vanhaan navarralaiseen keihäänheittotekniikkaan; siinä heitetään keihästä kuten kiekkoa. Heittäjä tarttuu keihääseen avokämmenellä peukalo keihään kärkeä kohti niin, että keihään takapään lape lepää vyötärön ja ristiselän päällä, pyörähtää kolmesti ja sinkoaa sen jälkeen keihään noin 45 asteen kulmassa tangentin suuntaan. Keihäs on saippuoitu tai rasvattu, jottei kitkalämpö polttaisi ihoa heittokädestä; tästä suomenkielinen nimitys ”saippuatyyli”.


title: Barra vasca

text: Barra vasca -tyyli kiellettiin jo olympiakisojen karsinnoissa, sillä se osoittautui liian vaaralliseksi sekä toimitsijoille että yleisölle. Vain noin kolme neljäsosaa heitoista osui sektoriin, ja usein keihäs saattoi sinkoutua suoraan katsomoon. Barra vasca oli kuitenkin äärimmäisen tehokas tyyli, jolla tulokset kohenivat reilusti yli vuoden 1956 maailmanennätyksen 85,71.


title: Barra vasca

text: Suomessa barra vasca -tyylillä pisimmälle heitti Pentti Saarikoski, joka teki sillä 99,25 metrin keihästuloksen vuonna 1956 Otanlahdessa Raumalla. Keihäässä aiemmin olympiakultaa voittanut mutta keihäänheitosta viihteen ja jousiammunnan pariin siirtynyt Tapio Rautavaara kokeili barra vascaa vuonna 1956. Kokeilun tuloksena syntyi 84,54 metriä kantanut heitto.


title: Spinetti

text: Spinetti on pienikokoinen, cembalon sukuinen kielisoitin, jossa kielet kulkevat viistosti (noin 30 asteen kulmassa) koskettimistoon nähden. Spinetit olivat aikoinaan suosittuja pienuutensa ja edullisen hintansa vuoksi.


title: Spinetti

text: Suomessa spinetin suosio kasvoi, kun ensin Jukka Tolonen ja hiukan myöhemmin Pekka Pohjola käyttivät sitä soololevyillään.


title: Virginaali

text: Virginaali ( < 'puikko') on cembaloa pienempi vanha kosketinsoitin, jossa kielet ovat poikittain koskettimistoon nähden. Virginaalit ovat yleensä suorakaiteen muotoisia ja yksisormioisia; myös viisi- tai useampikulmaisia (etenkin Italiassa).


title: Virginaali

text: Virginaali oli yleinen koti- ja harjoitussoitin Isossa-Britanniassa 1500- ja 1600-luvulla, mutta sen suosio väheni cembalon ja spinetin yleistyessä.


title: Virginaali

text: Virginaalille ja muille klaveereille sävelsivät musiikkia muun muassa John Bull, William Byrd, Giles Farnaby ja Orlando Gibbons. Heihin viitataan joskus nimellä "englantilaiset virginalistit". Merkittävimpiä säilyneitä englantilaisten virginalistien sävellyskokoelmia ovat "Fitzwilliam Virginal Book", johon on koottu lähes 300 klaveeriteosta, sekä William Byrdin "My Ladye Nevells Booke".


title: Parsevalin identiteetti

text: Funktionaalianalyysissä Parsevalin identiteetti eli Parsevalin kaava on sisätuloavaruuksien Pythagoraan lause. Sen mukaan jos "B" on Hilbertin avaruuden eli täydellisen sisätuloavaruuden ortonormaali kanta, on voimassa


title: Parsevalin identiteetti

text: Nimen alkuperä tulee Parsevalin lauseesta Fourier'n sarjoille, joka on lauseen erikoistapaus.


title: Parsevalin identiteetti

text: Parsevalin identiteetti voidaan todistaa Riesz-Fischerin lauseen avulla.


title: Martina Beck

text: Martina Beck, os. Glagow, (s. 21. syyskuuta 1979 Garmisch-Partenkirchen) on saksalainen uransa lopettanut ampumahiihtäjä.


title: Martina Beck

text: Beck on voittanut useita arvokisamitaleita olympialaisissa ja MM-kilpailuissa. Hanti-Mansijskin MM-kilpailuissa 2003 hän jakoi takaa-ajon maailmanmestaruuden Sandrine Baillyn kanssa – molemmat ampuivat kaksi ohilaukausta. Seuraavana vuonna hän puolestaan jakoi sprintin MM-pronssin Jekaterina Ivanovan kanssa. Beck on lisäksi voittanut maailmancupin kaudella 2002-03, jolloin hän oli myös tarkin ampuja 89 %:n lukemallaan. Hän asuu Mittenwaldin kauppalassa, Baijerissa.


title: Icewind Dale II

text: Icewind Dale II on Black Isle Studiosin kehittämä ja Interplayn vuonna julkaisema "Icewind Dale"-tietokoneroolipelisarjan videopeli. Peli on jatkoa "Icewind Dale"-pelille.


title: Icewind Dale II

text: Icewind Dale II oli viimeinen Infinity Engine -pelimoottoria käyttänyt peli.


title: Icewind Dale II

text: Toisin kuin edeltäjänsä, peli perustuu Dungeons & Dragons -roolipelin kolmannen laitoksen sääntöihin, jotka sallivat rotujen valita minkä tahansa hahmoluokan ja hahmoluokat voivat nyt käyttää mitä tahansa asetyyppiä. Peli tuo myös mukanaan kolmannen painoksen hahmoluokkia, kuten barbaarin, ja rotuja, kuten mustat haltiat ("Drow").


title: Icewind Dale II

text: Uudet hirviötyypit olivat toinen näkyvä muutos pelissä. Tämän lisäksi Jäätuulen laaksosta on tutkittavissa suurempi alue kuin edellisessä osassa.


title: Icewind Dale II

text: Peliä kiiteltiin sen rytmityksestä, taustamusiikista ja lukuisista muutoksista verrattuna alkuperäiseen peliin. Vastapainona kehuille pelin graafisen ulkoasun kritisoitiin olevan aikaansa jäljessä, sillä hahmot olivat pelkkää sprite-grafiikkaa piirrettyjen taustojen päällä. Samaisen vuoden suuremmat julkaisut, Neverwinter Nights ja Morrowind veivät peliltä medianäkyvyyttä, mutta tästä huolimatta Icewind Dale II sai arvosteluissa hyviä arvosanoja.